text:
Iyo wiyemeje kurongora cyangwa kurongorwa, ukwizera kwawe gushobora guhinduka
Abasoma Bibiliya bazi umuntu umwe witwaga Umwami Salomo (uzi impamvu yanditse igitabo cy’Umubwiriza agira ati: ibintu byose munsi y’izuba ni ubusa). Bibiliya itubwira neza uburyo Imana yamuhaye icyubahiro gihambaye, abakobwa bakajya baturuka imihanda yose ku isi baje kureba ibivugwa kuri Salomo, bahagera ntibatahe bakigumira aho.
Ikosa Salomo yakoze, ni uko yemeye kwakira abo bakobwa kandi buri wese yarazanaga imana ye, akanabaha aho bubakira izo mana. Bibiliya itubwira neza ko byageze aho abo bagore bahindura umutima we ntiwongere gukunda Imana. 1 Abami 11 :1-13
Mu 1 Abami 11:4, BIbiliya iratubwira iti: “Salomo amaze gusaza, abagore be bamutwara umutima agakurikiza izindi mana, bigatuma umutima we utagitunganira Uwiteka Imana ye nk’uko uwa se Dawidi wari umeze.”
Nabonye abasore benshi cyane bafite umuriro w’ Umwuka mbere y’uko barongora cyangwa barongorwa, ariko rindira gato bamare kwinjira mu by’urugo maze wongere ubitegereze. Uzasanga barakonje bameze nka barafu.
Nubabaza uti ni iki cyatumye mukonja mu mwuka bigeze aha, bashobora no kudashobora kuvuga, kuko hari benshi batekereza ko ari ugupfa kurongora cyangwa kurongorwa n’ubonetse wese kuko gusa avuga ati Yesu ashimwe, cyangwa kuko agendana n’abakijijwe.
Niwicarana n’urubyiruko, uzasanga bamwe muri bo bavuga bati: “Nushaka urubyiruko rwo kwizerwa muri iki gihe, uzajye mu bakijijwe. Nakomeza kukuganiriza ukamubaza uti wowe se ko utarakizwa, ugashaka ko abanza gukizwa kugira ngo mukomeze kugirana umubano, nyuma y’igihe gito azajya akwiyereka nk’ukijijwe ariko mu by’ukuri ari ukugira ngo abone aho aguhera.
Nahuye n’abantu bameze batyo. Ni ho usanga umukobwa amaze kurongorwa, yagerayo umusore akamubwira ati: “Yesu wawe n’agakiza kawe byigumanire, njye nagira ngo nkubone gusa, none ndakubonye!”
Nabonye, simbacira umugani ahubwo ni ikintu niboneye n’amaso yanjye. Nugera mu gihe nk’iki, ni ngombwa kwiyemeza ko utazahukana bamwe barananirwa, kandi warasangaga abwira bagenzi be ati: “Imana yamunyeretse!” Kubw’ibi rero, ntabwo azagira ubutwari bwo gusubirayo ngo avuge ati: Narabeshyaga ntabwo Imana yamunyeretse! Nyuma bikaba bibi cyane kugeza ubwo umwe,
Nashaka kujya mu masengesho, azamubuza. Nashaka kujya mu materaniro, azamubuza amubwire ati icara aho. Baba basigaranye ikintu kimwe gusa: gusengera ibyo kurya, icyayi no kujya kuryama.
Ibi rero biterwa n’uko umuntu aba ataricaye ngo atekereze neza ku byo agiye gukora, no ku buryo bishobora guhindura imyizerere ye. Wowe soma ijambo ry’Imana, uzasanga kurongora gushobora kuguhindura. Ni yo mpamvu hari abantu benshi barongoye cyangwa barongowe, bagahindura idini. Iki si ikintu cy’umukino, ni ikintu kigoye cyane ukwiye kugifataho umwanzuro. Iyo uhinduye imyizerere yawe, uba uhinduye urufatiro rw’ubugingo bwawe. Ni yo mpamvu ukwiye kubanza gushishoza cyane mbere yo gufata icyemezo cyo kurongora cyangwa kurongorwa.
Bishoboka nanone ko yaba ari umukristo ushaka kurushinga na mugenzi we w’umukristo, ariko umenye ko kurongora cyangwa kurongorwa ari ikintu gishobora guhindura imyizerere yawe nk’umukristo. Ni yo mpamvu mukwiye kubanza kumvikana kuri buri kimwe mbere yo kurushinga.
Nabonye abasore biyemeje kurushinga, umwe ari umuriteriyani undi ari umupantekoti. Ibintu byarabakomeranye mu gihe byabaga ngombwa ko bumvikana ku bijyanye n’imyizerere yabo. Byabaye birebire, kugeza ubwo byabaye ngombwa ko abayobozi b’amatorero yabo baza kubikiza.
Ubwo bazaga kubimenyesha, narababajije nti koko mwiteguye kurushinga? Baransubije bati turiteguye. Baje kundeba baramaze kujya kwiyereka ababyeyi babo, baraganiriye n’ababyeyi babo, ariko muri icyo gihe cyose ntibari bagatekereza kuri icyo kintu cy’imyizerere yabo. Byageze aho rero umuyobozi w’itorero ry’abaruteriyani yanga ko umukobwa wo mu itorero rye arongorwa n’umupantikoti. Uwo mukobwa namubazaga ibibazo, ntabasha kubinsubiza.
Tuzi ko abapantikoti batabatiza abana bato, ariko abaruteriyani bakababatiza, kandi nimushyingiranwa muzabyara byanze bikunze. Ni ngombwa rero gutekereza kuri ibi mbere y’uko umwemerera ko muzarushinga, ntabwo uzabitekerezaho numara kurongora cyangwa kurongorwa, ngo ubone kuvuga uti: “Abana banjye ntibashobora kujyayo!” Wari uri he kugira ngo ugombe kuvuga utya nonaha? Ushobora kuvuga ko ari ikintu cyoroshye, ariko si ko biri.
Ikindi abantu bumva ko cyoroshye kandi kitoroshye na hato, ni ukujya gusengera ahatandukanye nk’abashakanye. Nabonye benshi batekereza bati: “Nta kibazo nitumara gushyingiranwa umuntu azajya ajya gusengera ahe n’undi ahe.” Ni byo koko mushobora gukora mutyo, ariko se abana bite? Keretse niba nta gahunda yo kubyara mufite.
Nabonye umuntu umwe wo mu burayi kuri televiziyo avuga ati: “Twanzuye ko tutazabyara, bityo twaciririye imbwa mu cyimbo cy’umwana.” Ni uko iyo mbwa bayiha izina, bayiha igitanda n’icyumba cyayo, bayiha isahani yayo, bayishyiriraho igenamigambi, bayishakira muganga wayo, ibishoboka byose. Byashoboka ko ushaka kunyura inzira nk’iyi. Ariko iyo umaze gushyingirwa kandi ukaba uzi neza ko ugomba kubyara, no ngombwa cyane kuganira ku hantu muzajya musengera mbere y’uko mwinjira mu mushinga.
Ntuzikururire intambara idateze kuzava mu rugo rwawe. Uzi ko hari intambara twikururira nta mpamvu! Yesu yari abizi mu gihe hari hataragera ngo aterwa amabuye, yari azi ko bagomba kumutera amabuye ariko arabahunga. None se niba Yesu yarahunze ibyamugeragezaga, ni kuki wowe wibonekeza? Igihe cyo kugeragezwa kwawe nikigera, uzatsinda kuko Imana yaguteguye ngo ube umutsinzi. Iyo uri muri Kristo, uba uri umutsinzi ndetse no kurushaho ariko si byiza kubyikururira.
Mu Baroma 8:37 handitswe ngo: “Ariko muri byose turushishwaho kunesha n’uwadukunze.” Ariko ibigeragezo umuntu yizaniye bishobora kurimbura ukwizera kwe.
None se ko benshi badatekereza kuri iki hakiri kare ariko kikabazanira ibibazo?
Abandi byagera mu gihe cyo gukora ubukwe bakabona kwibaza bati: “Ubu se tugiye gukorera he ubukwe?” iki kibazo ntabwo ari icyo kwibazwa muri ako kanya, uzaba warakerewe kucyibaza. None se, mbere hose wari uzi ko inshuti yawe isengera ahatandukanye n’ahawe. Ariko igihe cyo gushyingirwa kirageze ubona kwibaza ikibazo wari usanzwe uzi, uti turasezeranira mu itorero rya nde? Iyo bigenze bitya mutangira kuryana kandi atari ko byakagombye kugenda.


c: text/html

text:
Kigali: ADEPR Gasave hasojwe igiterane cyahuzaga ibihugu bigize Akarere u Rwanda ruherereyemo
Kuri iki cyumweru tariki ya 11/10/2015 kuri ADEPR-Paruwasi ya Gasave hasojwe igiterane cyari gihuje abanyamasengesho baturutse mu bihugu byose bigize Akarere u Rwanda ruherereyemo birimo nka Tanzaniya, u Burundi, Kenya, Uganda, Congo ndetse n’u Rwanda. Iki giterane mpuzamahanga kikaba cyari gifite intego iboneka mu gitabo cy’Ibyakozwe n’Intumwa 3:19 hagira hati ‘’ Nuko mwihane muhindukire, ibyaha byanyu bihanagurwe ngo iminsi yo guhemburwa ibone uko iza ituruka ku Mmwami Imana,"
Umuvugizi wungirije w’itorero rya ADEPR Rev.Past Tom Rwagasana mu ijambo ry’Imana yagejeje ku bateraniye muri iki giterane, yavuze ko itorero ryinjiye mu bihe bishya byo guhembuka bizatuma abantu bagarurirwa ibyo banyazwe na satani.
President wa Komite y’amasengesho ku rwego rw’ibi gihugu yavuze ko iki ari igiterane cya 13, icya 3 kikaba cyarabereye Bibare icyo gihe umujyi wa Kigali ukaba warayoborwa na Regional Rev Kalisa akaba yabasabye ko bakomeza iyi gahunda nziza yo gusenga. Mu izina rya bagenzi be kandi yaboneyeho umwanya wo gushimira Umuvugizi n’ ubuyobozi bwa ADEPR ko babashyigikiye mur iki gikorwa.
Iki giterane cyari gifite intego yo gusengera ibihugu ngo bigire amahoro, ndetse no kugira ngo umurimo w’Imana ubone uko ukorwa, bakaba ngo bizeye ko aya masengesho azafata urwego rw’isi.
Yakomeje asaba abanyamasengesho bo muri ibi bihugu ko bakorera mu bumwe n’abayobozi mu rwego rwo kunoza imikoranire yabo.
Umuyobozi w’Akarere ka Gasabo wungirije yashishikarije aba banyamasengesho gusengera igihugu ngo kirusheho gutekana. Yagize ati ‘’ mwasengeye i Gasabo ari Imana yabazanye, mwasengeye aho u Rwanda ruvuka, musengere igihugu kigire amahoro, igihugu kibahoza ku mutima.’’
Yakomeje agira ati ‘’ igihugu gifite abantu batazi Imana ntacyo twageraho, abashumba bayoboye imitima kandi imitima itari mizima ntaho twayobora tujyana abantu. Abanyarwanda bose bamenye Imana gereza zagabanuka, igihugu kizima ni icyubakiye kuri roho nzima.’’ Uyu muyobozi yakomeje anashimira itorero rya ADEPR ubufatanye bwaryo mu bikorwa bitandukanye by’iterambere.
Umuvugizi z’itorero rya ADEPR Rev.Past Sibomana nawe asanga amasengesho nkaya mpuzamahanga ari meza cyane ku mutekano w’igihugu kuko Imana yumva gusenga.
Ku mpande z’ibihugu byose byitabiriye aya masengesho, abari babihagarariye bemeza ko kuba bamaze imyaka myinshi basenga, byatanze umusaruro ushimishije. Aba ariko nanone bashimira Umukuru w’igihugu cy’u Rwanda utanga umudendezo ku banyamasengesho bakabasha gusenga ku mugaragaro.

robotstxt: allowed

filter: keep


text:
Akenshi usanga abagabo bita ku bintu bihambaye bakora ngo bakunde bakundwe n’abakobwa ariko usanga bitoroshye ko umuntu yakwihindurira urwego arimo
Ukuri nyako ni uko ari nta na kimwe muri byose cyoroshye guhindura vuba aha. Icyo wagombye gukora ahubwo ni ukwita no kuryoshya ibyo ufite.
Mu gihe usobanukiwe neza n’icyo wakora, nta kabuza uzatuma imitima myinshi y’abakobwa ba Kigali ikurangarira kabone n’ubwo baba ari bamwe baturuka mu bipangu by’abakire, bamwe ujya ukeka ko mutazapfa muhuye. Hera kuri nomero 7 urebe ukuntu indoto zawe zitangira kujya mu bikorwa:
1. KWISHIMIRA UMWAMIKAZI WAWE
Kubona umukobwa (girlfriend) wawe ukamwishimira, ukamukundwakaza, biruta byinshi mubyo wibwira ko byamushimisha; biruta kuryamana kandi bikaruta kumugurira indabo. Iyo umwishimiye bituma abona ko koko umukunda, ukamukundira uko ari utabanje kugira ikintu na kimwe ureba.
2. MWITEHO MU BURYO NYABWO
Ese nta muntu urabikubwira kuva wabaho? Abakobwa bakunda umuntu ubitaho. Ariko igishimishije ni ukumenya uburyo nyabwo ibyo byose wabikora. Urugero: Aho kugira ngo wirirwe urimbagura imihanda wirukira za La Comete ndetse n’ahandi ushaka kumuzanira impano runaka, ahubwo gerageza kumubwira ngo: “Niriwe ngutekereza umunsi wose” cyangwa se “Nashakaga kukubwira ko nkunda ijwi ryawe kuri telefone.”
Ibyo bituma amenya neza ko agufatiye runini kabone n’ubwo mwaba mutari kumwe kandi niba mutabizi bavandimwe, ubwo ni uburyo bukomeye bwo gutuma abakobwa bose bifuza ko wababera umukunzi.
3. RANGWA NO KUGIRA ICYIZERE
Abagore bakururwa cyane n’abagabo bahagarara, bagashikama, bakerekana ko nta bwoba bafite mu gihe bageze ku kintu runaka bashaka. Bifuza ko uba intwari ahantu hose kandi ukagerageza ikintu wifuza utabanje kuvuga amagambo, ukiyemeza guhangana n’ingaruka zavukamo… Icyizere kimeze gutyo gituma abagore batangira kukwibazaho.
4. BA UMUNTU UDAFATIKA
Birasekeje ariko abagore benshi bakunda gukururwa n’abagabo batabasha kugenzura cyangwa se kumenya uko bateye. Mu by’ukuri, kenshi usanga bikundira ba bahungu bababwira utugambo twiza hanyuma umunsi ukurikiyeho bakazimira.
Kora ibishoboka buri gihe ushake uko wacugusa ibintu gato, niyo byaba ari ukujya impaka gato mu gihe yifuza gukoresha ascenseurmubwire ko wowe wishakira ko mumanuka escalier. Mucokoze, umukinishe mu buryo atigeze atekereza ko bwabaho. We kwitwara nk’abandi basore bahora muri bimwe buri munsi; zana amaraso mashya ahasigaye urebe.
5. TEKEREZA, ONGERA UTEKEREZE
Uzi impamvu abagore bakunda umuntu ubaha impano se? Ni uko arizo zibereka ko wafashe umwanya ukabatekerezaho. Abahungu benshi bakunze guhura n’ikibazo cyo kwivuna cyane aho usanga bamwe bagujije amafaranga yo gutanga impano zihenze.
Ku mugore byose ni kimwe: Wamuha Lincoln, wamuha umukufi wa diamant, wamuha ikarita isanzwe muri zimwe zigura FRW 600 mu mujyi; kuri we byose ni kimwe kuko adashimishwa n’ingano—ahubwo ikimushimisha ni umwanya wafashe umutekereza kugeza ubwo umwibutse ukamuzanira iyo mpano.
Menya bimwe mu bintu akunda. Niba akunda ko umuhamagara ari ku kazi, ndakibaza impamvu telefone yawe itaragera ku gutwi. Ashobora kuba yikundira umwenda w’imbere umeze gutya na gutya, byukira mu maduka uwuhiga hanyuma uze kuwumugezaho nimugoroba utashye.
Kora ubushakashatsi umenye icyo akunda. Tekereza.
6. EREKANA KO URENZE
Niba barabyize mu ishuri ya psychology wasibye, ariko nawe uriyizi neza kandi uziko wavukanye umutima wo gushaka kwiganza. Abagore bose aho bava bakagera mu buryo batazi nabo ubwabo bakururwa n’abagabo babayeho kigabo.
Iganze muri byinshi ariko ukoresheje umutima muzima. Ntibivuze ko ugomba kwigira akaraha kajya he aho winjira umenagura byose. Garagara kandi wiganze muri byose hanyuma urebe uko abakobwa baza bakwirukaho uko bakabaye.
7. BA ISOKO Y’IBIMUNEZEZA
Ntago ari amakabya-nkuru kuvuga ko gusetsa ari nka maji. Gusetsa (humor) niyo ntwaro ya mbere ituma abagore benshi bifuza kuba imbere yawe. Ibi biragenda bikagera no kuri bamwe utabikekera. Setsa umugore, musetse hanyuma urebe uko atangira kukwiyumvamo. Genda musore, wigira ubwoba kuko aya ariyo mahirwe.
Niba waravutse utazi gutuma umukobwa yishima, byige kuko atari icyaha. Tangira wiyahuze filme zo gusetsa, ushake ibitabo bibyigisha kuko kuri interineti hari byinshi kandi ku buntu. Kora ibishoboka byose ariko ubashe gutuma aseka kubera wowe. Iyo niyo ntwaro ya mbere.
57,729 total views, 22 views today


text:
Umusazi n'Inkumi
Muganga w' abarwayi bo mu mutwe yarimo kugenda areba aboroherwa, aza guhura n' umwe w'umugabo wari wicaye imbere yaho bacururiza imigati muri ibyo bitaro. Umurwayi abonye muganga arahaguruka aramusuhuza n'ikinyabupfura cyinshi. Barakomeje baraganira, umurwayi aza kwayura, muganga agirango wenda arashonje. Aramubaza ati "baguhe iki ?" Umurwayi ati "yewe ntabwo nshonje", ahita yimyoza .Muganaga ati "se ni iki rwose ?" Undi ati "kereka uwampa uriya mukobwa urimo gucuruza." "Ukamukoresha iki ?" "Nkamukuramo iriya shati n'ipantalo yambaye." "Hanyuma ?" "Nkamukuramo n'ikariso yambaye." Muganga aratekereza ati "uyu we ndumva ari hatari !"
Barakomeza, Muganga ati "wayimukuramo ?" Undi ati "ayayayayaaaa, nkakuramo Elastique, maze nkabanga itapita nkahita ndasa inyoni zihora zinsakuriza iyo nicaye munsi y' ibi biti."
Related Posts by Categories


text:
Banyarwandakazi, Banyarwanda,
Uyu munsi FDU-Inkingi yujuje imyaka itanu imaze ivutse. Uyu munsi rero wagombye kuba umunsi w’ibyishimo. Ariko ntibishoboka ko twishima.
Umuyobozi Mukuru wacu Victoire Ingabire Umuhoza ari muri gereza ya Leta y’igitugu ya Pawulo Kagame. Abayobozi b’ibanze bacu Anastase Hagabimana na Norbert Manirafasha, nabo bamaze iminsi umunani mu gihome. Bose bafunzwe kubera ko Leta y’Igitugu itewe ubwoba n’uko Abanyarwanda bashobora guhaguruka bakarengera uburenganzira bwabo busesuye ku gihugu cyabo, aho gukomeza kuba abenegihugu batuzuye nk’uko izo ntwari zacu zikomeje kubiharanira.
Ntidushobora kwishima kandi mu gihe tuzi ko abahitanye umurwanashyaka wacu Rugira Jean-Claude bakidegembya, bakina ku mubyimba murumuna we w’imfubyi usigaye wenyine ku isi kuko ababyeyi be batsembwe n’Inkotanyi igihe yari akiri uruhinja.
Ntidushobora kwishima na none mu gihe Abanyarwanda benshi bari mu munyururu, bazira kuba baharanira u Rwanda rugendera kuri demokarasi. Abasigaye, abataraheze mu mahanga, ni abacakara mu gihugu cya ba sekuruza.
Mu buzima bw’umuntu, kwuzuza imyaka itanu ni intambwe ikomeye cyane. Umwana wujuje imyaka itanu, aba ashoboye kurenga ibihe bikomeye mu buzima bwe. Iyo ayujuje ni uko aba yarashoboye gutsinda ibibi asanga ku isi iyo avuye mu nda ya nyina. Bigaragaza rero ko ashobora kubaho rwose, akazagera igihe aba inkumi cyangwa umusore, akazashaka, akabyara, agaheka , akarera, agakuza, akageza n’ubwo ashyingira akanuzukuruza.
FDU-Inkingi rero, kuba igeze aha, ni uko yavutse ikomeye. Ingufu zayo, ni intego z’ibanze yiyemeje kugeraho. Izo ntego zikaba ari ukurandura ivanguramoko n’ivangurakarere, kwubaka demokarasi, gushinga ubukungu bushingiye ku nyungu z’Abanyarwanda kandi busaranganyijwe no kurinda ubwigenge n’ubusugire bw’u Rwanda. Kugirango bigerweho, FDU-Inkingi yiyemeje gushyira hamwe ingufu z’Abanyarwanda baturuka imihanda yose, ariko bemera amahame y’ibanze ishingiyeho. Amwe muri ayo mahame, ni ukurwanya ivangura aho ryaturuka hose no kwemera ko hagomba gukoreshwa uburyo bwose bwemewe mu guhindura ibitagenda mu gihugu.
N’ubwo bitari byoroshye, muri iyi myaka itanu hari byinshi byagezweho. FDU-Inkingi yashingiwe mu Bubirigi tariki ya 29 Mata 2006, ariko muri icyo gihe, no mu gihugu yahashinze imizi Leta y’Igitugu itazashobora kurimbura. Kubera ko iyo mizi iri mu mitima no mu bwenge by’Abanyarwanda batagishaka isumbanyamoko kandi biyemeje gufatanya mu kubohoza igihugu cyabo.
Leta iriho yari yarabeshye Isi ko iharanira uburinganire bw’Abanyarwanda ndetse ikaba inemera uburenganzira bwabo bwo kwihitiramo abayobozi. Abaturanyi, Abanyafurika n’Isi yose, babonye ko byari ibinyoma byambaye ubusa. Biboneye kamere y’Ubutegetsi bw’igitugu buriho mu gihugu. Isi yageze ubwo yemera ko Leta iriho nayo yakoze itsembabwoko, igihe yatsembaga impunzi z’Abahutu mu cyahoze ari Zayire muri 96-97.
Isi yose kandi yashoboye kwibonera ko Leta ya Kagame yitwaza Itsembabwoko ryakorewe Abatutsi muri 94 kugirango ibuze Abanyarwanda bose aho bava bakagera, uburenganzira bw’ibanze bwa buri muntu, cyane cyane uburenganzira bwo kwihitiramo uburyo igihugu cyabo kiyoborwa n’abakiyobora. Ingirwamatora yabaye tariki ya 9 Kanama 2010, yerekanye ko iyo Leta yakomeje kwitwaza itsembabwoko ryakorewe Abatutsi mu Rwanda kugirango yime Abanyarwanda bose ubwo burenganzira.
Haracyari byinshi bitarabonerwa ibisubizo bikwiye. Leta y’Igitugu iracyariho kandi ikomeje kuniga Abanyarwanda. Igihugu yagihinduye gereza. Impunzi z’Abanyarwanda zahindutse impongo, Leta iriho yirirwa ihigira hasi hejuru, igamije kuzishorera ngo izifungire mu gihugu cyahindutse igihome. Ubukungu bwikubiwe n’agatsiko kigwijeho umutungo ari nako kareshya amahanga gakoresheje icuruzamagambo mu gihe ubukene bwiyongereye muri rubanda. U Rwanda ruracyari igicumbi cy’imidugararo igamije guhungabanya ibihugu by’abaturanyi.


text:
Umurenge wa Gasaka ni umwe mu mirenge yabashije kwesa umuhigo wari wihaye wo kubakira abacitse ku icumu rya Jenoside batishoboye, abafite ubumuga n’abandi baturage batishoboye muri rusange, aho wabashije kubaka amazu 15.
Bernadette Mukashyaka, umwe mu batishoboye bahawe inzu, avuga ko byashimishije, kuko iyo yabagamo yari yuzuyeho amabuye kugira ngo idasambuka, rimwe na rimwe amabuye akamwituraho.
Yagize ati “Natekaga igikoma ntapfundikira imiswa, amabuye, umwanda w’inyoni bikagwamo! Bavuze ngo mbonye inzu sinabyemeye mpaka bampaye imfunguzo nkayiraramo.”
Ananias Burabo, ufite ubumuga bwo kutabona, we avuga ko aho yabaga yari acumbikiwe n’umugiraneza ariko ko kuba abonye inzu ye bwite bimushimije.
Yagize ati “Nishimye cyane ino nzu ibonekeye mu gihe Imana ibishaka, kuko ngewe ntabwo ndeba ndi ikimuga kandi mbana n’akaguru kavunitse muri make rero ndishimye sinabona uko mbivuga.”
John Bayiringire, Umunyamabanga Nshingwabikorwa w’Umurenge wa Gasaka, atangaza ko abahawe amazu bazakomeza gukurikiranwa cyane ko harimo abatishoboye kandi babana n’ubumuga.
Yagize ati “Turateganya gukomeza kubafasha kuko abenshi ntibishoboye ni abakecuru, ni abasaza bafite ubumuga! Tuzakomeza dufataye n’akarere tubashakire ubushobozi bwo kubafasha, kuko mu byukuri nta kintu bafite.”
Izi nzu zigera kuri eshanu zahawe aba baturage zifite agaciro ka miliyoni 35 z’amafaranga y’u Rwanda.
Umurenge wa Gasaka wizera ko mu mwaka w’imihigo wa 2017-2018, abaturage muri rusange ari abatishoboye n’abatuye mu manegeka bazaba bamaze gutuzwa heza.


text:
Ubuhamya bwa Nyinawumuntu wiciwe nyina mu maso,se n’abavandimwe batandatu
Nyinawumuntu Claudine warokokeye mu murenge wa Kimironko mu karere ka Gasabo arashima ingabo zahoze ari iza FPR Inkotanyi zamurokoye agiye kwicwa nyuma y’aho nyina na murumuna we biciwe mu maso ye, nyuma agasanga se n’abavandimwe be batanu na bo barishwe.
Mu mwaka wa 1994, Nyinawumuntu yasatiraga imyaka y’amavuko 11, ni mu gihe cy’amateka ateye ubwoba ya Jenoside yabayemo akamugiraho ingaruka zikomeye, ariko akaba aterwa ishema no kwitwa umubyeyi.
Muri uwo mwaka hari harakozwe urutonde rw’abatutsi bagombaga kwicwa. Umuryango wa Rukingamubiri Raphael na Mukanziga Gaudence , aribo babyeyi ba Nyinawumuntu n’abavandimwe barindwi na wo wari ku rutonde rw’abatutsi bagombaga kwicwa.
Abatutsi bahungiye ku Kiliziya ya Kibagabaga nabo batangiye kuburagizwa, ndetse bajyanwa mu mashuri ahitwa i Karama, basaba abahutu ko bakwerekana indangamuntu. Nyina Mukanziga yaciye mu maboko y’abakaga ibyangombwa ari kumwe n’utwana tubiri turimo Nyinawumuntu, baramwirukankanye ngo nta muhutu w’inzobe nkawe ubaho.
Yarabasize ajya kwihisha mu masaka, nyuma ku bw’amahirwe make baza kuvumburwa n’interahamwe zari zivuye kwica.
Mama bamutemeye mu maso yanjye, yanyitabye kabiri gusa
Nyinawumuntu avuga ko interahamwe imwe yababonye ikavuza amafirimbi izindi zose zibateraniraho. Yumvaga Isi ibarangiranye. Bavuze ko bari barababuze maze bahita batema nyina mu musaya nyuma bamutema ijosi. Nyinawumuntu bamutema ku musaya w’iburyo no ku ijosi, umwana bari kumwe nawe bamutema ku ijosi.
Yagize ati “ Mama bamukubita umuhoro mu musaya yikubita hasi, bamukubita n’uwundi ku ijosi, aje kuntema arambwira ngo kuraho ubwo butoki bwawe, nipfuka mu maso antema ku rutugu no ku ijosi.”
Bahise batema ibiti baraborosa bazi ko bapfuye.Aho abaye nk’uzansamuka yabonye amaraso menshi, ahamagara nyina amwitaba kabiri, ku nshuro ya gatatu ntiyamwitaba amenya ko yapfuye, arebye murumuna we nawe bari kumwe nawe abona yapfuye. Icyo gihe ngo hari ku itariki 10 Mata 1994.
Nyuma interahamwe zaje kumusanga aho zamusize zimujyana ahantu mu kibuga, imbwa zari zihari zikajya zimukomba amaraso, ariko baramureka kuko babonaga atazakira.
Muri icyo gihe yishwe n’inyota n’inzara , aramirwa n’amazi yabonaga mu isafuriya yari ameze nk’ayo bakarabyemo intoki, akoresha uburyo yayarondereza.
Haciye umugore mukuwu w’uwamusize mu nzu ahunze, interahamwe zajyaga kumwaka ngo zimwice, uwo mugore akamwimana, nyuma interahamwe zaje gukoresha imbaraga zimujyana zigiye kumwica.
Yarokotse ate?
Nyinawumuntu yari kumwe n’interahamwe yari igiye kumwicira ahantu mu kibuga , ibona umusirikare irirukanka.
Uwo musirikare ngo yaraje amubaza aho akomoka n’uko byagenze, amuhumuriza amubwira ko atagipfuye aramufata amujyana ahitwa i Karama aho se yiciwe, ahavurirwa mu buryo yise gikotanyi(yitabwaho) arakira.
Yashyinguye se gusa
Nyinawumuntu yashyinguye se gusa ariko ntazi niba nyina n’abavandimwe be, barariwe n’imbwa cyangwa hari ukundi byagenze.
Ati “ Papa yari umukateshisite(wigisha iby’Imana muri Kiliziya), abamwishe ni abo yabyariye abana muri batisimu. Gusa ikinshimisha ni uko yabasabye akanya ngo asenge bakamwemerera, ababwira ko ibyo bakora batabizi.”
Mama yakwicwa ntawe nongeye kwita mama, narabyaye banyita mama
Nyinawumuntu kuva yakwicirwa ababyeyi yirinze kugira uwo yita se cyangwa nyina, nyuma yaje gushaka umugabo yarabyaye, yitwa nyina w’abana bane babimuhamagara akumva arizihiwe.
Ati “ Umuryango wa Rukingamubiri ntiwazimye , kandi nanjye sinzaba ikigwari.”
Mu buzima bwe yaharaniye kuba umugabo kandi yabigezeho, yarangije imyaka ibiri muri kaminuza(ULK) arihirirwa n’umugabo we nyuma yo guhura n’imbogamizi zo kuvanwa ku rutonde rw’abagombaga kurihirwa kaminuza ngo arifashije.
Nyuma yaje kubura amikoro arahagarara arimo kwita ku bana be, agize amahirwe akabona inkunga yasubukura ayo masomo.
Ubwo abarokokeye mu Murenge wa Kimironko bitabiraga ijoro ryo kwibuka, ku Cyumweru tariki ya 10 Mata 2016, Visi Perezida wa Sena Gakuba Jeanne d’Arc yavuze ko ubuhamya bwa Nyinawumuntu buremereye, ariko ko yakomeje gushyiramo imbaraga akaba yarabaye umugabo.
Senateri Gakuba yavuze ko busubiza imbaraga benshi. Yagaragaje ko ingengabitekerezo ya Jenoside yateguranywe ubukana, Jenoside igashyirwa mu bikorwa ku buryo budasanzwe, ku buryo ntawatekerezaga ko hari umututsi wari kurokoka, ariko FPR Inkotanyi yarabatabaye.
Ati “Nta watekerezaga ko hasigara n’ubara inkuru ariko nta bapfira gushira , mureke duhange amaso ku kubaka ibihe bizaza ari yo mpamvu tugaruka ku ruhare rw’urubyiruko rwacu.”
Nyinawumuntu yararokotse hamwe n’imfura y’iwabo.
SRC: IGIHE


text:
“Kuko uhereye kera ntabwo abantu bigeze kumenya, cyangwa se kumvisha amatwi no kurebesha amaso, indi mana igira icyo imarira uyitegereza, ATARI WOWE.” Yesaya 4:3
Dukunze kuvuga ngo uwizera Imana ntazakorwa ni isoni, ariko umva uko Yesaya abivuze noneho: nta yindi mana uzakuraho umugisha no gutabarwa uretse ivugwa muri Bibliya. Ngo TEGEREZA GUTABARWA kwawe niba uri muri Yesu neza; birashyira bisohore kuko ari Imana itabeshya.
Ni Imana irinda abayo, ikabarwanirira kandi ntigusaba gukora ibya mirenge kuko irabizi ko ntacyo wakwishoboza itaguhaye imbaraga. [Kuva14,14: Uwiteka ari bubarwanirire, namwe mwicecekere]. Umva iyo Mana, iraje kukurwanirira, umusanzu yagusabye ni uguceceka, ugatuza imbere y’Imana wizeye. Ibaze! Ariko ujya unshimisha ukanezeza umutima wanjye Mana. Icyubahiro kibe icyawe iteka ryose.
Dr.Ivan Twagirashema


text:
Mu gihe yari amaze kuba icyamamare ku isi yose ku bw’ ibikombe yatwaye mu mukino w’iteramakofe, umunsi umwe yivuganye uwo bari bahanganye. Ibi bikaba byaratumye aba nk’ikihebe, amera nk’ubuze ubwenge, ku buryo yari ameze nk’uri mu mwijima udasanzwe.
Nyuma y’imyaka myinshi ari muri ubwo buzima butari bumworoheye kuko yari yarabaswe bikomeye n’umwanzi, yashatse kwiyahura. Ariko nyuma yaho yaje kwakira umwami Yesu abyarwa ubwa kabiri arahinduka, ahita atangira inshingano yo gukorera abandi.
Nigel Gregory Benn wavukiye ahitwa Ilford mu gihugu cy’ Ubwongereza mu 1964, akaza kuba umukinnyi ukomeye mu mukino w’ iteramakofi. Mu mwaka w’1995, yakinnye umukino warebwe n’abantu basaga miliyoni 17 kuri television ubwo yari ahanganye n’igihangange muri uyu mukino w’iteramakofe Gerald McClellan.
Uyu mukino waranzwe n’ubugome bukomeye aho Nigel Benn yakomerekeje bikomeye uwo bari bahanaganye, akamuvuna bikomeye ndetse biza no kumuviramo ubuhumyi n’imvune idakira. Ibi byababaje cyane Nigel Benn kuko yafashe inshingano zo kwishyurira uyu bari bahanganye McClellan ibyangombwa byose byo kwa muganga.
Nigel Benn yahise ava muri uyu mukino w’iteramakofe, ajya mu gihe cy’umwijima ukomeye, aho yabaye nk’umusazi ndetse akora ibikorwa by’urugomo bikomeye aho ubwe yivugira ati "Nari ukuboko kw’iburyo kwa Satani"
Kunywa ibiyobya bwenge by’ubwoko bwose, kwiheba, ndetse no gushaka kwiyahura kenshi ni byo byari ubuzima bwe bwa buri munsi. Nkuko tubikesha ikinyamakuru info-evangelique, Uyu Nigel Benn umunsi umwe yajyanye n’umugore we mu rusengero muri Australie kumva inama umugore we yagombaga guhabwa bari kumwe, anaboneraho akurikirana amateraniro y’uwo munsi.
Nyuma y’amateraniro y’uwo munsi, amaze kubona ko yahemukiye Umwami yesu, akabona ibyaha n’ubugome bwe byo mu mutima, kandi ko yakoze amakosa menshi yaje kwakira Yesu mu bugingo bwe. Dore amagambo yivugiye "Ububata bw’inzoga, ubusambanyi, ibiyobyabwenge byose byagiye ako kanya. Narabohowe burundu kuri byose."
Nigel Benn yemeza ko yahindutse cyane nyuma yo kwakira Yesu kristo
Nyuma yo kubohorwa n’Umwami Yesu, Ubu ni umutoza w’urubyiruko rwo muri Sydney mu mukino yakinaga ariko ashimishwa n’ uko abonera amahoro mu gukora imirimo iciriritse mu buzima."Nabaye umukinnyi wa mbere ku isi yose incuro ebyiri(2). Nahawe imidari myinshi y’icyubahiro, nanywereye icyayi I bwami, nasangiye n’abakomeye (mu ngabo, abayobozi, I bwami…), ariko ubu nshimishwa cyane nuko nkora mu busitani bw’umukecuru w’imyaka 80. Kandi ndabikunda. Iyo ndebye ubuzima bwanjye ubu numva ndi uwigiciro. Hehe n’ibiyobyabwenge, hehe n’itabi. Ubu mfite amahoro ntigeze kugira. Urugero rukomeye ni umuryango wanjye, ntacyo nkennye."
Ntawe Yesu atakiza kuko yaravuze ati "Mwese abarushye n’abaremerewe, nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, Namwe muzabona uburuhukiro mu mitima yanyu, kuko kunkorera kutaruhije, n’umutwaro wanjye utaremereye" -Matayo 11:28-30
Kandi naho waba utekereza ko ufite ibyaha byinshi nawe yakwakira, wigira isoni zo kumwemera no kumuhamya. Aravuga nanone ati "Naho ibyaha byawe byatukura tukutuku, birahinduka nk’ubwoya bw’intama bwera"- Yesaya 1:18


text:
Umupasiteri akaba n’umuvugabutumwa mpuzamahanga Rick Warren, unayobora Saddleback Church rimwe mu matorero akomeye muri Leta zunze Ubumwe za Amerika, avuga ko abakristo benshi nubwo baba bafite amatorero babarizwamo, ari nayo baba barahamagariwemo gukoreramo umurimo w’Imana ariko ngo benshi muri bo usanga batayakunda.
Kuri we asanga kubera ibibazo bitandukanye rimwe na rimwe bitera ibikomere abayabamo, bibakurira mu ngaruka zo kuba mu matorero yabo ariko batayakunda mu by’ukuri.
Yandika ku rukuta rwe rwa Facebook yagize ati ‘’ abakristo benshi bakoresha amatorero yabo ariko ntibayakunda’’ Yakomeje kandi agira ati ‘’ Nubwo benshi muri twe bigoye kumva ubu butumwa, ariko ukuri ni uko benshi muri twe tudakunda amatorero yacu kubera ibyo twahuriyemo.’’
Rick Warren yemeza ko kenshi usanga aho dusengera twarahahuriye n’ibikomere byinshi twatewe n’abo dukorana umurimo w’Imana, abadutengushye, abaduciye intege, abatuvuze, kuyoborwa n’abashumba batari abizerwa n’ibindi byinshi bituma abantu baba mu nsengero ariko batabikunze gusa bakahaguma kuko bagomba kuhaba.
Nubwo avuga ariko asanga bitari bikwiye kuko itorero ari umugeni wa Kristo, niho isi ikwiye kuba ikura ibyiringiro, ahantu Imana inyuza umugambi wayo, niyo mpamvu bikwiye ko twiga kongera gukunda itorero.
Ibi bituma rimwe na rimwe abo tubana mu itorero hari abo tugomba kubabarira kuko bidusaba gukorana umurimo, abo bikomereye bagasigarana isura mbi ku itorero , ari nayo mpamvu bikwiye guhinduka kuko ubuzima bwo mu isi busanzwe bugomba gutandukana n’ubwo mu itorero kuko ari umuryango w’abana b’Imana.
Yagize ati ‘’ Yesu akunda itorero rye cyane ko yanaripfiriye, nubwo tutagira indi mpamvu icyo gikwiye gutuma turikunda.’’
Warren aherutsa gutangazwa na Newsmax nk’umupasitori ukunzwe n’abantu benshi muri Leta zunze ubumwe za Amerika ku rutonde rw’abagera kuri 50 bakoreweho ubushakashatsi.


text:
Uyu ni umwambaro umuntu yakwambara avuye ku kazi, yiriwe mu rugo se cyangwa amaze gukora sport ashaka kuruhuka., ushobora no kuwuyana gusura baturanyi bisanzwe batagutumiye mu munsi mukuru. ushobora kandi kuwambara mu gihe wazindukiye mu isoko guhaha. Kuko utanze amahoro, udafashe umuntu cyane, ukaba wakwambarwa hashyushye cg hakonje.
Iyi moderi yerekanywe muri Kigali fashion Show.
umwambaro wo mu rugo uvuye mu kazi
Uyu ni umwambaro umuntu yakwambara avuye ku kazi, yiriwe mu rugo se cyangwa amaze gukora sport ashaka kuruhuka., ushobora no kuwuyana gusura baturanyi bisanzwe batagutumiye mu munsi mukuru. ushobora kandi kuwambara mu gihe wazindukiye mu isoko guhaha. Kuko utanze amahoro, udafashe umuntu cyane, ukaba wakwambarwa hashyushye cg hakonje.
Labels: kwambara


text:
Abamaze iminsi mu mahugurwa ya Kora Wigire bahawe impamyabumenyi na Minisitiri w’intebe Anastase Murekezi
Minisitiri w’intebe Anastase Murekezi aratangaza ko Guverinoma y’u Rwanda ihangayikishijwe n’umubare ukiri munini w’abashomeri cyane cyane abarangije kaminuza baba mu mijyi. Avuga ko abo bose nibabyaza umusaruro gahunda ya Kora Wigire ndetse bakayoboka umuco wo kwihangira imirimo nta kabuza imirimo izaboneka.
Ibi yabivuze kuri uyu wa 18 Ugushyingo 2016, ubwo yayobora umuhango wo gutanga impamyabumenyi no guhemba abakoze neza mu mahugurwa kuri gahunda ya Kora Wigire.
Iyi Gahunda ya Kora Wigire yatangijwe na Guverinoma y’u Rwanda muri 2014. Igamije guhanga imirimo mishya ibihumbi 200 (200,000) itari iy’ubuhinzi n’ubworozi buri mwaka.
Minisitiri w’intebe Anastase Murekezi yavuze ko kugera ku ntego yo guhanga imirimo mishya ingana kuriya buri mwaka bisaba guteza imbere ubumenyingiro bw’igihe gito bworohereza ababuhabwa kwihangira imirimo.
Kuva gahunda ya Kora Wigire yatangizwa, imaze gufasha abantu 80,672 biganjemo abagore n’urubyiruko, kubona imirimo itandukanye.
Minisitiri w’intebe Murekezi ariko yavuze ko iyi mirimo idahagije ugereranyije n’abayishaka kuko kuri ubu hari benshi badafite akazi kandi bararangije amashuri, icyakora yavuze ko guverinoma yiyemeje kubaha amahugurwa n’ibikoresho bibafasha guhanga imirimo.
Aha yagize ati: “Iyi mirimo ariko ntihagije, haracyagaragara umubare munini w’abashomeri cyane cyane urubyiruko ruba mu migi rwarangije za kaminuza, Guverinoma yashyizeho Gahunda yo gutanga amahuhurwa no kubona ibikoresho byo gutangira kwikorera”.
Yakomeje agira ati: "Ubushakashatsi bwagaragaje ko ku Banyarwanda 5,479,000 bafite imbaraga zo gukora, Leta ifite ubushobozi bwo guha akazi 3%, ubwo 97% basigaye bagomba gushaka imirimo mu bikorera cyangwa kwihangira imirimo. Iyi mibare ifashe abantu kumva inyungu za Korawigire"
Murekezi asanga Kora Wigire ikwiye kwitabirwa cyane n’abashaka kuva mu bushomeri
Yavuze kandi ko hashyizweho izindi ngamba zitandukanye nko kuvugurura amasomo yigishwa mu byiciro by’uburezi bitandukanye kugira ngo ahuzwe n’ibikenewe ku isoko ry’umurimo.
Hari gahunda kandi yo kongera umubare w’abanyeshuri biga imyuga mu burezi bw’ibanze bw’imyaka icyenda. Murekezi yavuze ko Hafashwe umwanzuro ko muri 2018, mu bazarangiza amashyuri y’uburezi bw’ibanze bw’imyaka icyenda, abangana na 60% bazaba biga amashuri y’imyuga.
Hari abatanze ubuhamya ku kamaro ka gahunda ya Kora Wigire nka Bisangwa w’i Gatsibo wagize ati: Nta kerekezo nari mfite, nari mayibobo ariko gahunda ya Kora Wigire yaradufashije ubu dufite atelier i Kiziguro
Murekezi yasabye abahawe impamyabumenyi bose kubyaza umusaruro ubumenyi bahawe no guhora bafite inyota yo kubwongera.
Leta y’u Rwanda yashyizeho gahunda yo guhanga imirimo nk’ifatizo rikomeye mu iterambere no kurwanya ubukene nkuko bikubiye mu Cyerekezo 2020 na EDPRS2.
Minisitiri Murekezi yashimiye ababyaje umusaruro gahunda ya Kora Wigire
Aya mahugurwa yitabiriwe n’abiganjemo urubyiruko


text:
Umwana w’umuhungu wo mu gihugu cya Bangladesh mu gace kitwa Magura, yavukanye imimerere idasanzwe ituma asaza akiri muto, akaba afite ishusho n’uruhu nk’iby’umusaza w’imyaka ibarirwa muri 80.
Abaganga bo muri iki gihugu ntibabasha gusobanura neza ikibazo cy’uyu mwana, gusa bagaragaza ko ari uburwayi bwibasiye uturemangingo twe. Ni ikibazo gishobora kuba ku muntu umwe mu bantu 4.000.000, bigatuma umwana muto yabaho mu buryo butandukanye n’ubw’abandi bana kandi umubiri ugasaza vuba cyane.
Umuganga urimo kumukurikirana yagize ati: "Uyu mwana ntasa na gato n’uruhinja, hari ibimenyetso byinshi by’umuntu mukuru birimo ubwoya n’uruhu rwe rugaragara nk’urw’umusaza."
Iki ariko ntikigaragara nk’ikibazo ku babyeyi b’uyu mwana, kuko bamufata nk’igitangaza bityo bagasanga bakwiye gushima Imana. Se w’umwana witwa Biswajit Patro yagize ati: "Nta kindi ubu turashima Imana, nta mpamvu yo kubabazwa n’uko umuhungu wanjye agaragara. Tuzamwemera uko ari, twishimira kuba dufite uyu mwana w’umuhungu. Dusanzwe turi abanyamugisha kuko dufite undi mwana w’umukobwa, none Imna yaduhaye n’umuhungu. Ubu turi umuryango w’abantu bane, ikindi twasaba ni iki?"
Ikinyamakuru Daily Mail dukesha iyi nkuru, gishimangira ko Biswajit Patro n’umugore we witwa Parul, bamaze igihe babona abashyitsi benshi baturutse imihanda yose, babasura bashaka kwihera ijisho uyu mwana udasanzwe. Abaganga bijeje umuryango ko umwana wabo afite ubuzima buhagaze neza, n’ababyeyi bakaba bizeye ko azakomeza gukura neza n’ubwo abahanga bagaragaza ko abana bafite ikibazo nk’iki batajya barenza imyaka 13.
Uyu mwana yavutse afite ubwoya ku mubiri we, wagirango ni umuntu mukuru


text:
Imibiri isaga ibihumbi 20 yashyinguwe mu cyubahiro
Imibiri isaga ibihumbi 20 yavanywe hirya no hino mu Murenge wa Ruhango mu Karere ka Ruhango, yashyinguwe mu cyubahiro.
Uyu muhango wabaye kuri iki cyumweru tariki 19 Kamena 2016, witabiriwe n’abantu batandukanye, barimo abayobozi, abafite ababo bashyiguwe, inshuti n’abavandimwe.
Abashyinguye ababo mu cyubahiro bavuze ko bahoraga bababazwa no kubona imibiri y’ababo ikiri hirya no hino, bagashimira uruhare Leta igira mu guha agaciro k’ababo bishwe bazira uko baremwe.
Uwurukundo Genevieve, afite abe bashyinguwe mu cyubahiro, avuga ko yumva aruhutse ku mutima, kuko agiye kuzajya aza akabukira abe aho baruhukiye neza.
Agira ati “Ndashimira cyane Leta yacu y’ubumwe cyane cyane ariko ingabo za RPF zaturokoye zikabasha guhagarika jenoside, ubu ndummva ubwo abanjye bimuwe hari yantu bagashyirwa ahantu heza.”
Kimwe n’abandi bafite ababo batari bashyinguye neza, agasaba ko umuntu wese waba uzi ahari umubiri udashyinguye mu cyubahiro, ko yahagaragaza ukazanwa mu bandi.
Umunyamabanga wa Leta muri Minisiteri y’Umutungo Kamere (MINIRENA), Evode Imena, yashimiye imbaraga akarere ka Ruhango kashyize muri iki gikorwa cyo kubaka uru rwibutso.
Yasabye urubyiruko kwigira ku mateka mabi yaranze imyitwarire y’urubyuruko rwo mu bihe bya Jenoside, bagaharanira kubaka amateka meza aganishya igihugu cy’u Rwanda aheza.
Iyi mibiri isaga ibihumbi 20, ikaba yaratangiye kwimurwa tariki 11 Mata 2016, mu rwibutso rw’akarere rwari rushaje, indi ivanwa ahitwa Muyange na Kigoma n’ahandi. Ibanza gutunganywa mbere y’uko ishyingurwa mu cyubahiro.
Urwibutso rushya rw’Akarere ka Ruhango rwimuriwemo iyi mibiri, rwuzuye rutwaye arenga miliyoni 108Frw.


text:
Ntimwirengagize kwakira abashyitsi bamwe babikoze bacumbikiye abamalayika batabizi!
Mukomeze gukundana urukundo rwa kivandimwe ntimukirengagize gucumbikira abashyitsi, kuko bamwe bacumbikiye abashyitsi, bacumbikiye abamalayika batabizi. (Abaheburayo 13:1-2)
Ijambo ry’Imana ridushishikariza gukunda abantu bose, cyane cyane benedata dusangiye kwizera, ndetse harimo n’abo tutazi.
Hari abantu badafata abandi neza iyo batabazi, bakabasuzugura, ntibabiteho ndetse ntibabe banabafasha ariko ibyanditswe bivuga ko tutagomba kwibagirwa kwakira abo tutazi, rero mu gukora ibyo hari bamwe bakiriye abamarayika.
Kenshi mu byanditswe, abamalayika bagiye baza nk’abantu basanzwe bambaye imyenda isanzwe, nk’abantu basanzwe. urugero, bibiliya ivuga ko abagabo batatu babonekeye Aburahamu mu itangiriro 18:2 ,umwe muri bo yari Imana naho abandi babiri bari abamalayika. igihe abamalayika bagiye muri sodoma na gomora abantu bo muri uwo mujyi bababonye nk’abantu basanzwe kuko bari bameze nk’abandi bantu basanzwe.
Nanone mu isezerano rishya, usanga aho abamalayika baje basa n’abantu basanzwe kandi no muri ibi bihe biracyabaho.
Abamalayika bafite ububasha bwo kuza mu ishusho y’icyubahiro cyangwa mu ishusho isanzwe, basa nk’abantu basanzwe.
Iyi niyo mpamvu ugomba kugirira neza abantu utazi. Ntukajye ushidikanya
gukorera neza abo utazi kandi ubafate neza kimwe n’uko wari kubikora iyo uba ubazi. Ibi bizafungura umwuka wawe mu bintu by’Imana, bitume umenya igihe Imana yakugendereye.
Mbere y’uko yesu ava mu ijuru, yari yarahanuwe n’abanuzi benshi ko azaza gucungura abari mu isi ariko abantu bicyo gihe bari bazi ko mesiya wahanuwe azaza nk’umwami w’isi n’ijuru, bumvaga azavukira nko kwa Herode, ahantu hatangaje ariko agiye kuza avukira mu muvure, mu kiraro cy’inka, ahantu hasuzuguritse cyane, benshi iyo yabaye imwe mu mpamvu yatumye batamwizera ariko abamwizeye bose yabahaye ubushobozi bwo kuba abana b’Imana.
Imana ishobora kuba yaraje igusanga binyuze muri abo bantu, uwo muntu wasize mu mbeho ashobora kuba ari umuntu Imana yari yagutumyeho, afite ubwo butumwa wari utegereje buvuye ku mwami. ujye ufasha abo utazi kandi ubyitayeho.
Amahoro y’Imana abane namwe!!
Evangelist Shema Prince.


text:
Turukiya: Abishe abakristo batatu bagakatirwa burundu barakidegembya
Mu mpera z’icyumweru gishize nibwo abasore batanu bari inyuma y’iyicwa ry’abantu i Malatya bakatiwe igifungo cya burundu nyuma yo guhamwa n’cyaha cyo kwica abakristo batatu. Abo basore batanu bishe abakristo babiri b’Abanyaturukiya, n’umumisiyoneri umwe ukomoka mu gihugu cy’Ubudage, bakaba bariciwe mu nzu y’icapiro ryabo mu kwezi kwa Mata, 2007.
Abo bagabo nyuma yo guhamwa n’icyaha cyo kwica babigambiriye, bahise bakatirwa igihano cya burundu.
Nk’uko tubikesha evangeliqueinfo ngo hari amakuru avuga ko aba nubwo bakatiwe ariko bakidegembya kuko ngo ibyo polisi ivuga ko ibacunze bigaragara nka nyirarureshwa kubera inte nke igaragaza ngo ibate muri yombi. Icyakora ngo ikibazo cyabo kiracyakurikiranwa n’izindi nzego mu rwego rwo kubahiriza ubutabera.
Hakunze kumvikana ukwirengagiza gukabije kuri za Leta zitandukanye cyane ku kibazo kirebana no gutoteza abakristo. Kimwe n’aha ibi ngo bigaragara ngo kwihisha inyuma y’ibikorwa by’udutsiko n’indi mitwe imwe n’imwe ihohotera abakristo, leta zimwe zikagenda biguru ntege mu gukurikirana bene ibi byaha.
Adolphe Mitali


text:
Iyi ni inyandiko ikurikira iya mbere nise “Abasenyeri Gatolika mu Rwanda bakwiye kwisabira imbabazi mbere yo kuzisabira abandi.”
Ikinyamakuru Kangura cyanditse amategeko icumi cyise ay’Abahutu. Irya nyuma muri ayo ni “Revolisiyo ya rubanda yo muri 1959, Kamarampaka yo muri 1961 n’ingengabitekerezo ya gihutu bigomba kwigishwa Abahutu bose aho bava bakagera. Buri Muhutu wese agomba gukwirakwiza yivuye inyuma iyi ngengabitekerezo. Umuhutu wese uzatoteza mugenzi we w’Umuhutu kubera gukwirakwiza no kwigisha iyi ngengabitekerezo, azafatwa nk’umugambanyi.” (Kangura No. 6 urup. 8 -Ukuboza 1990)
Kangura yakanguye Kinyamateka
Iri tegeko ryabaye umusingi n’intwaro y’abategura jenoside. Ibyakozwe na PARMEHUTU nibyo byababeraga urumuri nk’uko KINYAMATEKA ya Kiliziya yabishishikariye nk’inararibonye mu bitangazamakuru mu Rwanda.
Mu nyandiko yahawe umutwe “Parmehutu ishyaka ry’irirwanyi” ikitirirwa ‘Muhorakeye D.’ (KINYAMATEKA N° 1340 urup. 3– Gashyantare II 1991) yavuze ibigwi bya PARMEHUTU ko “Yaciye burundu ubuhake n’ubuja; yahaye umuhutu agaciro mu Rwanda; yashinze Repubulika ku itariki ya 28/1/1961; yagejeje igihugu ku bwigenge ku itariki ya 1/7/1962; kandi yahamije Repubulika irakomera kandi itari ibuze abanzi bakomeye, itsinda inyenzi burundu mu 1967.”
Kuvuga ko PARMEHUTU yagejeje u Rwanda ku bwigenge ni ikinyoma cyambaye ubusa. Ubwigenge twabonye PARMEHUTU ntiyabushakaga mu 1962. Yabushakaga mu 1987. Ubwanditsi bwa Kinyamateka ntaho buvuga ko iryo shyaka ryashingiye ku irondabwoko rigakora rigashinga politiki y’ubwoko kurusha igihugu. PARMEHUTU yakoze jenoside mu 1959 na 1963-4. Ibyo kwangaza abantu mu mahanga ni PARMEHUTU yabikoze ibitewemo inkunga n’Ababiligi. Ibyo byose ubuyobozi bwa Kiliziya Gatolika by’umwihariko Musenyeri André Perraudin n’abapadiri bera bari babiri inyuma.
Iyo nyandiko ya Kinyamateka, yatinze cyane ku kwerekana ko kuba ishyaka MRND ryaratengushye amatwara ya MDR-PARMEHUTU, aribyo byatumye ngo “Inyenzi n’ibyitso” bibyutsa umutwe.
Kinyamateka yabanje gukangurira urubyiruko rw’Abahutu kwanga Abatutsi hakoreshejwe igitekerezo mpimbano.
Iti “Iyo mvuze ko umuhutu yahawe agaciro, abasore batazi ingoma y’abatutsi, ari yo ya gihake ntibashobora kubyumva. Kugira ngo mwumve neza ukuntu umuhutu yari asuzuguwe, nimusome kano gakuru.
Hari umwana w’umuhutu wigeze kwinjira mu rugo rw’umututsi, ahasanga intebe, iyi ya Kinyarwanda, ayicaraho. Bene urugo bari bayimutsinzeho ngo akabya kwigereranya, bene intebe bayimuhubuzaho barayoza, bayanika ku kazuba kugira ngo ubuhutu uwo mwana yasizeho buyishireho. Iki si igiparu gusa byarabaye kandi abo byabayeho nibabisoma bazabyibuka!”
Utugani nk’utu (fiction) twanditswe henshi, tuvugwa henshi nta kindi tugamije uretse gutsindagira urwango mu Banyarwanda babarirwaga mu Bahutu. Ni n’inyigisho zari zarashyizwe mu mashuri. Ni inyigisho y’urwango rukomoka ku irondabwoko (racism) yacengejwe n’abarimo abamisiyoneri.
Iyo nyandiko yavuze ko ngo hari bamwe mu ba “Patoro” bitwara gitutsi cya kera!” Kinyamateka iti: “Ng’ibyo ibisigisigi bya gihake mujya mwumva!”
“Ibyo byose rero PARMEHUTU yari yarabiranduranye n’imizi, ahubwo ndibaza rwose ukuntu byashoboye gushibuka.”
Uko gushibuka kw’icyo bise imizi ya gihake, Kinyamateka yerekanye umuti wabyo
“Ubwo rero gihake yongeye kugariza u Rwanda, Inkotanyi zikaba zitugera amajanja, ka gapariti kacu, (kandi Fondateri wako yigeze kuvuga ko tuzakifuza), gakwiye kugaruka. Ako gapariti si akandi ni PARMEHUTU ... Mu gihe cyaryo, umuhutu yari umuhutu nyine… PARMEHUTU ishoboye gutsinda iyi ntambara turwana n’Inkotanyi kandi ishoboye no kuvugurura ibitekerezo by’Abahutu bamwe bibagiwe iyo yabakuye. Parmehutu irinda Abatutsi ibishuko byo guhinduka ibyitso kuko ibumvisha ko barushywa n’ubusa, kandi na bo baba babyibonera.”
Kinyamateka yerekanye isano hagati ya PARMEHUTU na MRND. “Erega M.D.R irajya gusa na M.R.N.D. imwe ni mubyara w’indi!” Ngo aho bitandukanira ni uko MRND irimo abanyamurengwe kandi “yuzuye Inkotanyi n’ibyitso byazo.”
Kinyamateka yaburaniye PARMEHUTU ko itigeze ikora amakosa, ngo ahubwo n’amakosa yaba yarakozwe ari ukubera abarwanashyaka bayo. Bashingije PARMEHUTU kubera ko “Politiki yayo irumvikana. Ntihatira Abanyarwanda ubumwe budashoboka ahubwo ibabuza kwenderanya.” Iyi mvugo ya Kinyamateka niyo yabaye politiki n’igitongero (slogan) ya MRND/CDR. Ko Abahutu n’Abatutsi badashobora kubana, n’ubumwe bwabo budashoboka. Jenoside ni uko yategurwaga.
Harya ngo Kiliziya Gatolika ntacyo yanditse gihamagarira cyangwa gishishikariza abantu gukora jenoside? Ngo nta ntwaro zatanzwe? Nifuza ko Abasenyeri Gatolika mu Rwanda bazirikana imvugo y’iyi nyandiko MUHORAKEYE D. ibashimira ibigwi by’ubugome bwa PARMEHUTU.
Ibaze ikinyamakuru cya Kiliziya kivuga ngo: “PARMEHUTU yo ntiyatinyaga kwikiza ku mugaragaro abantu yabonaga ko badakurikiza amatwara yayo. Umbwire umuparmehutu uzi wigeze agambanira Repubulika! Mbwira ibyitso wigeze wumva ku gihe cya PARMEHUTU? Byari gukandira he?”
Gushishikariza gukora jenoside ni iki? Amateka ya jenoside yagiye ikorerwa Abatutsi mu bihe bitandukanye, azi ko iyi mvugo ya Kinyamateka yari iyo gushishikariza gukora jenoside mu buryo butaziguye.
Ibyitiriwe MUHORAKEYE D. sibyo byonyine Kinyamateka yanditse ikangurira Abanyarwanda bamwe kwanga Abatutsi no gushyigikira umugambi wa Jenoside.
Kinyamateka yongeye kwandika indi nyandiko na yo ishishikariza abantu kwikiza Abatutsi. Iyo ni iyiswe ‘Ibihe rurimo si ibyo gukinishwa’ yitiriwe Nkurikiyimana J. (KINYAMATEKA N° 1344 urup. 11– Mata II 1991)
Mu mugambi wose wa jenoside, abayitegura babikora babyita kwifasha cyangwa kwitabara. Kuri bo igice kimwe cy’abantu (bazakorerwa jenoside) baba ari ikibazo gikeneye igisubizo, kandi kirambye. Kubarimbura kikaba aricyo gisubizo bakora.
Iyo nyandiko itangirana imvugo iryoshye ikurura uyibona “Basomyi ba Kinyamateka murambe. Basomyi nshuti, umuririmbyi yaravuze ati “Ibihe birakomeye…” Padiri nawe buri gitondo, muri misa, abwira Nyagasani ati “Ibihe turimo ubisakazemo amahoro…!”
Akurikizaho ko abasomyi bakwiye gusaba Nyagasani “amahoro” kandi “ahamye” … atari amwe “ashingiye ku kwiheba, ku bwoba cyangwa igitsure.” Mbese buri wese agashyira mu gaciro akibwiriza.
Kinyamateka iti: “Dusanzwe tuzi ko Imana ifasha uwifashije. Kuyisaba amahoro ni byiza, ndetse ni na ngombwa, ariko tugomba natwe gushyiraho akacu. Akacu tugomba gushyiraho, ni ko gatumye mfata iyi karamu, kugira ngo ngeze kuri bagenzi banjye ibitekerezo mfite kuri ibi bihe turimo, maze twese hamwe twifashe Nyagasani abone aho ahera aduha ku mahoro ye.”
Ni inyandiko ibwira Abahutu kudashira amakenga Demokarasi y’amashyaka menshi. Muri ibyo byose se demokarasi iri he? Nta ho, ahubwo ni ya nda nini bajya bavuga! Bantu mwiruka mu mashyaka, bamwe muzi Ingoma ya gihake, mukamenya na Repubulika zombi. Mushyigikire ibyiza mwabonye, ibibi mwabonye mubihigike.”
Iyi ni na yo mvugo yakoreshejwe na MRND/CDR ikaba n’umusingi wa HUTU-PAWA. Ntibyaba ari ugukabya uvuze ko HUTU-PAWA yatekerejwe na Kiliziya mbere y’abandi dore ko n’abasenyeri babo bari mu cyiswe “Comite de Contact” bashyigikiye ko CDR ijya muri leta kandi ari amahano.
Ku bijyanye n’amashyaka menshi Kinyamateka iti: “Demokarasi rero ni iki? Demokarasi ni ubutegetsi bwa rubanda.” Ongeraho nyamwinshi.
Abateguye Jenoside, bakoze uko bashoboye ngo byumvikana ko kwica Abatutsi biri muri gahunda yo kwikiza umwanzi w’igihugu. Aho kwitwa Jenoside bikitwa intambara. Mu babikoze mbere ni Kinyamateka ya Kiliziya Gatolika. Intambara leta yarwanaga na leta ntiyitwe icyo ari cyo, ahubwo ikitwa icyo itari cyo kandi itegeko rya 10 ry’ay’Abahutu ya KANGURA bikubahirizwa.
Umwanditsi wa Kinyamateka ati: “Iyi ntambara turimo, jyewe ndahamya ko ari intambara y’amoko, kandi ifite umuzi muri REVOLISIYO ya rubanda yo mu mwaka wa 1959. Ibi Inkotanyi zarabigaragaje, zibasira Abahutu, zinabacyurira ko batumye ba se na ba sekuru b’Inkotanyi bahunga. Iyi ntambara ni intambara Abatutsi bashoje, kugira ngo bisubize ubutegetsi banyazwe na revolisiyo y’abaturage. Iyi ntambara ni intambara Abatutsi bashoje, kugira ngo babone uko baryoza Abahutu, ibyo bakoreye Abatutsi.” Imyaka yishwemo cyangwa Abatutsi bagatotezwa bikabije Kinyamateka yarayibukije, ni 1959, 1963 na 1973.
Iyo nyandiko igakomeza igira iti: “Twese twibagirwa vuba. Twese twibagirwa vuba, cyangwa intamenya yishwe no kutamenya! Ari Abatutsi bibagirwa vuba, kandi si jye wa mbere ubibabwiye, ari Abahutu bibagirwa vuba, dore ko bo basanzwe ari n’abapfayongo (naïfs). Kuri iyo ngingo turahwanye, Abahutu bagakizwa n’umubare wabo mwinshi, kandi ni na wo uzakomeza kuba amizero yabo. Ngicyo icyo Abatutsi bibagirwa. Ikindi Abatutsi bibagirwa ni ubuhake bwamaze hafi imyaka 400 bakandamiza Abahutu. Ikindi Abatutsi bibagiwe, ni uko ari bo batumye rubanda yivumbagatanya muri 1959. Bibagiwe kandi ko, kuva icyo gihe kugeza magingo aya, bagerageje kenshi kwisubiza ubutegetsi ku ngufu, kandi nta na rimwe batatsinzwe, nk’uko Perezida yabibabwiye, kandi abizi by’imvaho. Ngicyo nanone icyo Abahutu bibagiwe, ni uko Abatutsi batazaruhuka badasubiranye ubutegetsi, maze ngo barikoroze, uretse ko umubare mwinshi w’Abahutu utazatuma babugeraho.”
Ni Kiliziya ivuga ngo “nk’uko Perezida yabibabwiye” bidatandukana no kuvuga ngo “nk’uko Ivanjili ibivuga.” Perezida Juvénal Habyarimana watangaje umugambi wa jenoside ku wa 28 Mata 1991, Kinyamateka yasubiyemo amagambo ye, irayemeza, inasaba n’abandi ko bayemera. Yari IMVAHO.
Ibyo Kinyamateka yanditse nibyo byaje gushyirwa mu bikorwa n’ Ingabo z’u Rwanda (FAR) mu 1992 basobanura umwanzi uwo ari we. UMUTUTSI n’ABAHUTU bivumburiye ubutegetsi. N’indirimbo za BIKINDI Simon ni aho zaganishaga mu ndirimbo ye “AKABYUTSO” abantu benshi bazi nka “NANGA ABAHUTU”.
Muri iyo ndirimbo yunga mu rya Kinyamateka (yita Abahutu abapfayongo) avuga ko yanga “Ibihutu bigendera inzira ubugari, Ibihutu bidashishoza, ibihutu byegura bikarwana intambara bitazi imvano yabyo…”
Abo Kinyamateka yita abapfayongo, BIKINDI akabita “Ibihutu…” ni abatarashakaga kujya mu mugambi wo kurimbura Abatutsi. Yari inkunga n’intwaro ikomeye muri jenoside.
Iyo urebye ibyo Kinyamatekayanditse, ninde ukwiye kubibazwa uretse Abasenyeri Gatolika mu Rwanda? Ari ababibemereye banabishyigikiye, n’abo byakoze mu nda. Imvugo y’ubugome yanditse muri iki kinyamakuru nta muntu ku giti cye wabibazwa udahereye kuri nyiracyo. Inama nkuru y’abasenyeri mu Rwanda (Episcopal Conference) kuko ariyo nyiri ikinyamakuru.
….Biracyaza…


text:
ven.
22
juin
2012
ISOMO RYA MBERE
Isomo ryo mu gitabo cya kabiri cy’Abami (2 Bami 2, 1-14)
1Dore uko byagenze igihe Uhoraho yajyanaga Eliya mu ijuru, mu nkubi y’umuyaga. Eliya na Elisha bavanye i Giligali, bafatanya urugendo. 2Bakigenda, Eliya abwira Elisha ati “Ndakwinginze, sigara hano kuko Uhoraho anyohereje i Beteli.” Elisha aramusubiza ati “Ndahiye Uhoraho n’ubuzima bwawe ko ntagusiga !” Nuko baramanukana bajya i Beteli. 3Abahanuzi bo mu itorero ry’i Beteli basanga Elisha, baramubaza bati “Uzi ko uyu munsi Uhoraho ajyana shobuja mu ijuru, hejuru yawe ?” Arabasubiza ati “Nanjye ndabizi, nimuceceke !” 4Eliya abwira nanone Elisha ati “Elisha, ndakwinginze sigara hano, kuko Uhoraho anyohereje i Yeriko.” Aramusubiza ati “Nkurahiye Uhoraho n’ubuzima bwawe ko ntagusiga.” Nuko bagera i Yeriko. 5Abahanuzi bari i Yeriko basanga Elisha, baramubaza bati “Uzi ko uyu munsi Uhoraho ajyana shobuja mu ijuru, hejuru yawe ?” Arabasubiza ati “Nanjye ndabizi, nimuceceke !” 6Eliya yongera kubwira Elisha ati “Sigara hano ndakwinginze, kuko Uhoraho anyohereje kuri Yorudani.” Undi aramusubiza ati “Ndahiye Uhoraho nawe bwite, ko ntazagutererana ! Ubwo barajyana.
7Abantu mirongo itanu bo mu itorero ry’abahanuzi barabakurikira, ariko bahagarara bareba Yorudani, Eliya na Elisha bari bahagaze bombi ku nkombe y’uruzi. 8NukoEliya yiyambura umwitero we, arawuzinga awukubita mu mazi yigabanyamo ibice bibiri; bombi bambuka n’amaguru urwo ruzi rwumutse. 9Bamaze kwambuka, Eliya abwira Elisha ati “Nsaba icyo nagukorera mbere y’uko njyanwa kure yawe !” Elisha aramubwira ati “Iyaba nashoboraga kugabirwa incuro ebyiri z’umwuka w’ubuhanuzi ukurimo !” 10Aramubwira ati “Usabye ikintu kiruhije. Numbona njyanwe kure yawe bizakubera uko ubishaka ; niba atari byo ntibizaba.”
11Bakigenda baganira, igare ry’umuriro n’amafarasi y’umuriro biba biraje, birabatandukanya. Eliya azamuka mu ijuru mu nkubi y’umuyaga. 12Elisha abibonye, atera hejuru agira ati “Mubyeyi ! Mubyeyi ! Amagare n’amafarasi bya Israheli !” Hanyuma ntiyongera kubona Eliya; nuko afata iyenda ye ayitanyuramo kabiri. 13Atora uwitero wa Eliya wari waguye, asubira kuri Yorudani ahagarara ku nkombe zayo. 14Afata wa mwitero, awukubitisha amazi avuga ati “Uhoraho, Imana ya Elisha, ari hehe?” Elisha akubita amazi, amwe ajya ku ruhande rumwe, andi ku rundi, ubwo arambuka.
ZABURI (Zab 31 (30), 20, 21, 24ab.25)
Inyik/ Nimukomere kandi mwireme agatima
mwebwe mwese abizera Uhoraho !
Mbega ukuntu ibyiza wageneye abagutinya ari byinshi !
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
Ubishyingura aho uhisha uruhanga rwawe,
kure y’ubutiriganya bw’abantu,
ukabibika ahiherereye kure y’uruvunge rw’abantu.
Nimukunde Uhoraho, mwebwe abayoboke be mwese !
Uhoraho arinda abamwemera.
Nimukomere kandi mwireme agatima,
mwebwe mwese abizera Uhoraho !
IBANGONDIRIMBO RIBANZIRIZA IVANJILI (Zab 1, 2; 112(111), 4)
Alleluya Alleluya
Nyagasani, hahirwa umuntu uhimbazwa n’amategeko yawe,
umuntu urangwa n’impuhwe, ineza n’uubutungane
Alleluya
IVANJILI
+ Matayo (Mt 6, 1-6.16-18)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1“Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri: baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, 4bityo imbashanyo yawe ijye igirirwa mu ibanga; maze So umenya ibyihishe azabikwiture.
5Ihige musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri : baba bashyikiriye ingororano yabo. 6Naho wowe nushaka gusenga, ujye winjira mu nzu yawe ukinge, maze usenge So uri aho atagaragara; maze So umenya ibyihishe azabikwiture.
16Igihe musiba kurya, ntimukijime mu maso nk’uko indyarya zinigira : zikambya agahanga kugira ngo babone ko zisiba. Ndababwira ukuri : ziba zashyikiriye ingororano yazo. 17Wowe rero nusiba kurya, ujye wisiga mu mutwe, wiyuhagire mu maso 18kugira ngo utamenyesha abantu ko usiba, ahubwo bimenywe na So uri aho atagaragara; maze So umenya ibyihishe azabikwiture.”


text:
Ntimwishushanye n’ab’iki gihe, ahubwo muhinduke rwose mugize imitim mishya,.. Abaroma 12:2
Mu isi habamo ibintu byinshi bibi cyangwa byiza kandi bigenda bihinduka bitewe n’ahantu, n’igihe.
Uko isi imeze niko kubera ko tuyirimo hari ibyo igenda itwigisha ibintu bitandukanye. Uyu munsi bikaba byiza ejo bikaba bibi. Ushobora kwibaza impamvu Imana idusaba kwitandukanya nayo kandi ibizi neza ko ariyo dutuyemo.
Ibyinshi mu byo tubamo mu buzima bwa buri munsi ni ibyo twigishwa n’abo tubana, aho tuba n’ibindi bitandukanye tubamo mu buzima bwacu bwa buri munsi.
Hari interuro y’igifaransa iviga ngo ‘’L’habitude est une seconde nature’’. Bishatse kuvuga ko akamenyero ari nk’umwimerere wa kabiri. Mbese kamenyero ni murumuna wa kamere ugenekereje.
Iyo umuntu abaye mu kintu akakimenyereza hari ubwo ushobora kugera igihe wamureba ukabona agenda asa nacyo kuburyo bigoye kwemera ko ari icyo yakuriyemo kubera ukuntu ubona nacyo cyamubayemo cyinshi, kimukoresha.
Umuntu ashobora gukurira mu kintu ukagira ngo yakivukiyemo kuko kigera igihe kikamuganza. Uzasanga abantu bamara kumenyera gukora ikintu nubwo cyaba ari amanyanga, ariko kuko bagihuriyeho ari benshi bakacyita ukuri.
Yewe utanagikora ugafatwa nkaho ari wowe ukoze ibiterekeranye. Nibwo uzajya kumva wumve abantu bavuga ko ukuri ari igihuriweho n’abantu benshi.
Ariko ibi sibyo kuko abantu benshi bashobora guteranira kwemeza ibintu bidafite aho bihuriye nukuri, ibyo ntibibihesha uburenganzira bwo kuba ukuri. Icyakora bishobora kwitwa ukuri ariko atari ko nyirizina.
Imibereho yo mu isi ifite amahame yayo hanyuma igasaba ko abantu bose bayagenderamo kugira ngo ibemere. Ijambo twasomye ryavuze ko bidakwiye kwishushanya n’ab’iki gihe.
Nubwo isi yaba ifite imbaraga nyinshi ntikuraho icyo Imana ivuga. Niyo mpamvu umukristo adakwiye kwishushanya nayo ahubwo akore uko ashoboye ngo ayihindure.
Hari ubwo isi y’iki gihe ivuga ko umukobwa mwiza ari uteye gutya na gutya, wambara uku n’ibindi, ukaba ari bwo bavuga ko wasobanutse.
Imibereho y’isi n’uko ihagaze bifite uko bivuga ariko n’Imana mu ijambo ryayo ifite ibyo ivuga. Imibereho izavuga ko utacuruza nta manyanga ngo wunguke, Imana ikubwire ko atari ko biri kandi ugomba no kubaho.
Birumvikana turi mu isi ariko dukwiye kubaha Imana kuko akenshi imibereho itwerekeza ku kwikunda rimwe na rimwe bitarimo kubaha Imana. Nubwo byaba bihuriweho na benshi igikomeye nicyo Imana ivuga.
Iyo imibereho ihinduye imyaka yose ku bw’inyungu zayo, Bibiliya ihagarara kukuri ikagumana amahame yayo ku neza y’abayubaha, kuko isi izashirana no kwifuza kwayo ariko abubaha Uwiteka bazafite gakondo ihoraho.
Nubwo isi yo yashingira ku bya benshi, inyungu y’Imana n’uko ikubona ukijijwe.
Nubwo duta Imana tugiye gushaka ubukire tuba twirengagije ko Yesu yataye ibirusha ibindi guhenda mu ijuru kugira ngo adupfire ku musaraba tubone ubugingo buhoraho.
Ongera usoze wibaza ngo ko imibereho y’isi ivuga bimwe, Bibiliya ikavuga ibi, nkwiye kubigenza gute? Ni amahitamo yawe gusa usabwa gusaba Imana ngo igufashe kumenya icyo ukwiye gukora.


text:
Gusubira ku biyobyabwenge kubavuye Iwawa n’ikosa ry’Uturere
Ubuyobozi bw’uturere butungwa intoki kuba hari abana bavanwa Iwawa bakongera gusubira mu biyobyabwenge kandi dufitanye amasezerano na MYICT yo kubakurikirana.
Minisitiri w’urubyiruko n’ikoranabuhanga (MYICT) avuga ko abana bavanwa ku kirwa cya Iwawa bagasubira mu biyobyabwenge no mu muhanda biterwa no kutitabwaho iyo bageze mu muturere kandi hari amasezerano twagiranye na Minisitere yo gukurikirana abana bavanywe Iwawa.
Minisitiri Jean Philbert Nsengimana ubwo yasozaga ikiciro cya munani cy’urubyiruko rurangije amasomo ku kirwa cy’Iwawa tariki ya 21 Kanama 2015, yatangaje ko uturere twemeye kujya dukurikirana abana bavuye Iwawa, no kubafasha.
“Ubusanzwe ibikoresho bishyirwa mu ngengo y’Imari y’akarere, abana baza hano tugiranye amasezerano n’akarere ndetse no gutaha tugasinyira abo dutahanye tukemera ko tuzabafasha n’ibikoresho. Ibyo twumvikanye n’uturere ni ukuborohereza kubona ibikoresho, kubona isoko ry’ibyo bakora no gukorera mu makoperative no kudahutazwa bageze mu miryango.â€
Kigali Today isura abana bamaze guva ku kirwa cy’Iwawa kureba aho bageze biteza imbere bakorera mu gakiriro Mbugangari mu karere ka Rubavu, batangaje ko bafashijwe n’akarere kwishyira hamwe ariko ngo umubare wabitabira imirimo nibacye bitewe n’ubushake buke akarere kabigiramo.
Muhoza Omar warangije ikiciro cya kabiri Iwawa, avuga ko uturere tubishatse twafasha abana bavuye Iwawa ntibasubire mu biyobyabwenge ariko kubera ubushake bucye bamwe mubana bava Iwawa bakabura ababakira n’ababafasha bagasubira mubyo bahosemo.
“umwaka wose ugororwa Iwawa, uvayo waribagiwe ikiyobyabwenge, bisaba ko uvuyeyo ahura n’ubuyobozi bumuha amabwiriza akurikiza kugira ngo atabona aho ahurira nabo basangiraga ibiyobyabwenge ndetse n’inzererezi zigahabwa ibyo gukora, ariko uturere tumwe ntitubyitaho bigatuma basubira mu biyobyabwenge.â€
Mu byiciro umunani bimaze kurangiza Iwawa 6323 nibo barangije mu myuga, naho mu karere ka Rubavu 45 barangije ububaji ariko abari muri Koperative ni 15 abandi basubiye mu biyobyabwenge.


text:
Bifuza ibitekerezo byatuma nabo biteza imbere
Bamwe mu baturage bakennye cyane bo mu Karere ka Kamonyi barifuza ko ababegera bakabaha ibitekerezo byatuma bagera ku mishanga yo kwiteza imbere.
Kubera kujya mu mishanga badafite ubumenyi buhagije, hari abavuga ko bagiye bahomba ku buryo uwabatera inkunga akabaha n’ibitekerezo babasha kwiteza imbere.
Nirere Adela umwe mu bakennye cyane wo mu Murenge wa Musambira, avuga ko yigeze kuguza amafaranga mu kimina ariko akamuhombera kuko nta bumenyi buhagije bwo gucunga umushinga yari afite, bituma atabasha kwishyura inguzanyo yatse.
Avuga ko mu 2015 yari mu nzira yo kwiteza imbere ariko muri 2016 biramunanira, kandi akaba atakibona ibitunga umuryango we nta n’umwunganira afite kuko nta mugabo agira.
Agira ati “Umwaka ushize nahuye n’igihombo ku nguzanyo y’amafaranga ibihumbi 160Frw nari naragujije. Ubu narangiritse mu mutwe, kuko nabuze uwo ntakira, uwampa ibitekerezo byo mu mutwe nakongera ngacuruza nkishyura ariko nkabona ibyo kurya by’abana.”
Umuryango wita ku bababaye cyane, Gasore Serge Foundation watangije ibikorwa byo kwita ku bababaye cyane muri aka karere, ugaragaza ko hari ibikorwa byo kwita kuri bene aba bababaye cyane muri aka Karere.
Uwimana Jean Damascène uhagarariye Gasore Serge Fondation, avuga ko hatangiye ibikorwa byo kwita ku babaye kurusha abandi mu Murenge wa Musambira by’umwihariko kubishyurira amafaranga y’ubwisungane mu kwivuza.
Ati “Twifuza ko twabona abantu nk’aba kuko ari bo umuryango wacu ushaka gufasha, bagatera imbere bakava mu kiciro bakajya mu kindi, bakamenya kwihangira imirimo kandi tuzafasha abatari bakeya”.
Ku ikubitiro abakennye cyane bo mu Murenge wa Musambira 30 barihiwe ubwisungane mu kwivuza bw’amafaranga ibihumbi 90Frw, kandi ko hazakorwa n’ibigamije iterambere ku buryo n’ibibazo by’ubukene bukabije byatekerejwe.
Mu bindi bikorwa uyu muryango uzakorera muri Kamonyi harimo kubaka ibigo nderabuzima bizajya byita ku batishoboye, kubaka amashuri no guteza imbere impano z’abana batoya mu mikino ngororamubiri, ubugeni n’ubuhanzi.


text:
Imigani 18:21 - Ururimi ni rwo rwica kandi ni rwo rukiza, Abarukunda bazatungwa n’icyo ruzana.
Muri iki gitondo nasobanukiwe n’imbaraga z’amagambo tuvuga. Abantu bose baheshejwe umugisha n’abandi byanyuze mu magambo bababwiye. Urugero : Isaka ahesha Yakobo umugisha.
Na none kandi abantu benshi bavumye abandi bikorwa mu magambo. Ibi biva ku mbaraga Imana yashize mu rurumi rw’umuntu.
Ndagira ngo nkwibutse gutekereza ku gaciro n’imbaraga z’amagambo uvuga. Umwanditsi wa Zaburi ya 145:21 yahishuriwe ibyiza byo kuvuga amagambo nyayo. Niko kwandika ngo "Akanwa kanjye kazavuga ishimwe ry’Uwiteka, Abafite umubiri bose bajye bahimbaza izina rye ryera iteka ryose". Twibere abavuga ibyiza, tureke guhora duca abandi intege, tuganya, kuko URURIMI RURICA KANDI RUGAKIZA, abagira amagambo menshi, batungwa nayo yaba meza cyangwa mabi!
Twahawe akanwa ngo duheshe abantu umugisha, turirimbire Imana, tureme umutima abaremerewe, dutange icyizere mu byo tuvuga..... Ibibazo bizahoraho ariko nta na rimwe igisubizo kiboneka mu maganya no kwitotomba!
Uyu munsi urebe abantu byibuze 3 ubwira amagambo y’umumaro, abakomeza, amagambo abaturaho ibyiza, uraba ubibye kandi uzasarura.
Dore amagambo nkwatuyeho none: uri uwagaciro, uri umunyamugisha. Fidèle Masengo, Foursquare Church Kimironko masengof@yahoo.fr


text:
Imana izi aho dutaha Liliane
"Aba bantu banteye impuhwe, kuko uyu munsi ari uwa gatatu turi kumwe none bakaba badafite ibyo kurya. Nimbasezerera ngo basubire iwabo biriwe ubusa baragwira isari mu nzira kuko bamwe ari aba kure" Mariko 8 :2-4
Bene data intumwa za Yesu zashatse gusezerera abantu kandi babizi neza ko bashonje bari bamaze iminsi 3 batarya ariko Yesu arabyanga kuko yari azi neza ko batagerayo atabagaburiye.
Bene data irijambo ritwereka ko Yesu aziko atadusezerera dushonje inzara ziratandukanye ariko iyo ariyose waba ufite komera Yesu aziko utabasha kugera murugo atabanje kukugaburira.
Hari igihe aho utuye haba nta biryo ubona ukeneye bihari kuko ari mu Butayu ariko naho Yesu aragabura. Kumurongo wa 4 .Iyo turi mu butayu akenshi inzara itwicirayo tugatekereza uko tuzagera murugo bikatuyobera kandi dushonje.
Ibintu bimwe bigaragaza inzara :
1. Intege nke z umubiri
2. Ibitotsi
3. N ibindi bitandukanye
Inzara rero y’uburyo bw Umwuka cyangwa bw’umubiri Yesu ajya ayimara abantu be kuko azi neza ko kugera mu rugo cyangwa mu bwami bw’Imana byatugora dushonje.
Icyo nakundiye Yesu muri iri jambo nuko azi kubara neza akamenya ko igihe kigeze cyo kumara abantu inzara akabikora nubwo abantu batabyemera nkuko intumwa zazanye impamvu nyinshi zatuma abantu batabona ibyo kurya.
Bene data mbifurije kumarwa inzara na Yesu kandi humura aziko aho utaha ari kure utagerayo atakugaburiye. Yesu aduhane umugisha.


text:
Nowa yatunganaga rwose mu gihe cye !
“Nowa yari umukiranutsi, yatunganaga rwose mu gihe cye, Nowa yagendanaga n’Imana”. Itangiriro 6: 6. Aya magambo aratangaje cyane bitewe n’igihe Nowa yari arimo. Ku mutwe w’icyo gice haranditse ngo “ Abantu bahinduka babi cyane” .Cyari igihe cy’ubuhenebere nkuko tubisanga mu itangiriro 6: 5 -8
“Kandi Uwiteka abona ko ingeso z’abantu zari mbi cyane mu isi, kandi ko kwibwira kose imitima yabo itekereza ari kubi gusa iteka ryose. Uwiteka yicuza yuko yaremye abantu bo mu isi, bimutera agahinda mu mutima. Uwiteka aravuga ati: “ nzarimbura abantu naremye, mbatsembe mu isi uhereye ku muntu n’inyamaswa n’amatungo n’ibikururuka n’inyoni n’ibisiga byo mu kirere kuko nicujije yuko nabiremye“. Ariko Nowa agirira umugisha ku Uwiteka. Imana ishimwe cyane.
Ariko ngo nubwo cyari igihe kibi , aho abantu bakora ibyaha by’indengakamere, ngo Nowa we ntibyamubuza gukomeza kuba umukiranutsi, utunganye mu gihe cye, ugendana n’Imana. Imana ishimwe cyane. Hari indirimbo ivuga ngo “ Nta kubaho, nta n’urupfu nta nabadayimoni, nta bya none , nta bizaza byazantanya na Yesu” Imana ishimwe.
Ubundi tumenyereye ko umuntu akiranuka kuko ari kumwe na bene se babimufashamo, cyangwa kuko ari igihe cyo kwera kw’imitini, abantu bose batwaye bibiliya, ariko naho abantu bose bahinduka babi, naho abantu bose bakwihakana Imana, naho ibihe byahinduka bibi ibyitwaga ibyaha abanyamahanga bakabyeza bakabyita amazina abihindura byiza, birashoboka ko wehoho muntu w’Imana wakomeza kwera no gukiranuka mu gihe cyawe. Imana ishimwe cyane.
Nubwo Bibiliya itinjira mu bisobanuro cyane ariko ngo isi yari yononekaye mu maso y’Imana , ngo yuzuye urugomo, ngo abantu bononnye ingeso zabo mu isi. Iyo witegereje ibihe turimo sinziko wabona itandukaniro ry’icyo gihe n’iki gihe turimo ariko icyampa nanjye ngashobora gutungana mu gihe cyanjye. Icyampa ngashobora kugendana n’Imana yanjye.
Umuririmbyi akavuga ngo: “ Nutumbira Yesu uzaba nkawe, bose bazamenya ko ubana nawe, bareke ubugome bitabe Yesu”
Bitewe nuko Nowa yari atunganye mu gihe cye, Imana yahisemo no kumukoresha mu byo yari igiye gukora kandi arumvira. Yesu adushoboze.


text:
Buri muntu yaba umukure yaba umwana agira ikintu kimwereka urukundo kurenza ibindi. By’umwihariko ku bana, ni byiza ko ababyeyi bamenya icyo buri mwana aba akeneye kugirango yumve akunzwe kugirango bakimukorere bigatuma akura yumva akunzwe mu muryango.
Umwanditsi Gary Chapman yatanze uburyo butanu umwana cyangwa abantu bakuru bumvamo ko bakunzwe bitewe na buri wese uko aremye.
Diane Muhimakazi inararibonye mu kurera abana yadusobanuriye buri buryo bwose :
Kubwirwa amagambo meza (parole varolisant)
Hari abana bumva ko bakunzwe iyo babwiwe amagambo meza yo kubatera umwete (mots encouragants). umwana uteye atyo niyo atakoze neza akunda kubwirwa ko yari agiye kubigereaho ariko ukamusaba kwisubiraho. Nubwo abana bose baba bakenewe kubwirwa neza, k’umwana umeze gutyo biba bifite umwihariko wamubwira neza akishima cyane wamubwira nabi akabababra cyane ugerereranije n’abandi.
Guhabwa umwanya
Hari abana berekana ko bakunzwe iyo bari kumwe n’ababyeyi babo ubona banyuzwe cyane ndetse niyo bagiye gukina n’abandi bana bagenda bagaruka gucunga ko ababyeyi babo bagihari.
Bene aba bana baba bakeneye cyane ko ababyeyi babo babaha umwanya kuko iyo batababona biragora kumva ko babakunda.
Gukorerwa ikintu( service rendu)
Hari abana bishimira ko umuntu abakorera imirimo nko kozwa, kumuzanira ibiryo, ku mugaburira, kumusasira, kumuhereza igikinisho, kumwambika n’ibindi byereka umwana ko akunzwe cyane.
Iyi mirimo ikorerwa umwana si uko atayishoboye ahubwo ni mu rwego rwo kumwereka urukundo, niba umwana asanzwe yiyambika noneho ukabimukorera kugira ngo yumve ko umwitayeho umukunda.
Gukorwaho (contact physique)
Hari abana bumva ko ubakunze iyo ubakozeho. Bene abo bana bakunda guterurwa, kubaca inzara, kubaheka, kubuhagira ndetse niyo uri gutemberana n’abo bana bakunda ko ubafata mu kiganza. Ikindi abo bana bishima biruseho iyo ubasomye ku itama mu gihe runaka.
Uburyo bw’impano
Umwana ukunda impano akantu kose ahawe karamushimisha yaba ikaramu,bombo, agakinisho n’ibindi. Kuri bene abo bana kubwirwa ko akunzwe bihwanye no kumuha impano ntugire icyo uvuga kuko impano ahawe niko kubwirwa ko akunzwe.
Mbere yo guhitamo uburyo uzajya ukoresha ngo wereke urukundo umwana wawe, ni byiza kubanza kumenya ikimwereka urukundo kurusha ibindi. Umubyeyi abanza kugerageza uburyo bwose twavuze haruguru noneho icyo abonye gikunze kunyura umwana kurusha ibindi akaba aricyo ajya akora kenshi kurushaho.
Ibintu 5 byereka abana ko bakunzwe
Buri muntu yaba umukure yaba umwana agira ikintu kimwereka urukundo kurenza ibindi. By’umwihariko ku bana, ni byiza ko ababyeyi bamenya icyo buri mwana aba akeneye kugirango yumve akunzwe kugirango bakimukorere bigatuma akura yumva akunzwe mu muryango.


text:
Umubyeyi wa A. Rwirangira yari atewe amatsiko n’imitsindire y’umuhungu we mu ishuri
Ubwo Bizima Joseph, umubyeyi w’umuhanzi Alpha Rwirangira yari yaje kwakira umuhungu we ku kibuga cy’indege avuye kwiga muri Leta Zunze Ubumwe za Amerika, yatangaje ko agiye kumubaza uko yitwaye mu masomo ndetse n’akamaro ibyo yize biri kumugirira.
Alpha Rwirangira yavuye mu Rwanda mu mpera za Mutarama 2012, agiye gukomeza amasomo muri kaminuza.
Yagarutse mu mu Rwanda ku wa 16 Ukuboza 2012, mu gihe cy’ukwezi kw’ibiruhuko akazanakoramo igitaramo yise ‘Alpha Band with Families 2’.
Umubyeyi we (...)
Ubwo Bizima Joseph, umubyeyi w’umuhanzi Alpha Rwirangira yari yaje kwakira umuhungu we ku kibuga cy’indege avuye kwiga muri Leta Zunze Ubumwe za Amerika, yatangaje ko agiye kumubaza uko yitwaye mu masomo ndetse n’akamaro ibyo yize biri kumugirira.
Alpha Rwirangira yavuye mu Rwanda mu mpera za Mutarama 2012, agiye gukomeza amasomo muri kaminuza.
Yagarutse mu mu Rwanda ku wa 16 Ukuboza 2012, mu gihe cy’ukwezi kw’ibiruhuko akazanakoramo igitaramo yise ‘Alpha Band with Families 2’.
Umubyeyi we Bizima yadutangarije ko afite ibyishimo byo kuba umuhungu we agarutse avuye kwiga, ati “Yari ari mu mahanga yiga; ngiye kumubaza icyo yize, icyo amaze kugeraho, ibyo yumva akunze cyane hariya, n’ibindi.”
Mu gihe umubyeyi we yavugaga ko yiteguye kumubaza uko yitwaye mu masomo, Alpha Rwirangira we yadutangarije ko yatsinze kandi neza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Yirengagije ikintu gikomeye mu buyobozi bwe ( leadership)!
“ Umwami abasubizanya inabi nyinshi yanze inama yagiriwe n’abo basaza. Abasubiza akurikije inama y’abasore ati : Data yabakoresheje uburetwa bukomeye, ariko jyewe nzabarushirizaho. Data yabakubitishaga ibiboko, ariko jyeweho nzabakubitisha sikorupiyo. 1 Abami 12: 13-14
Buriya Bibiliya irimo ubuhanga bukomeye kuburyo n’abashakashatsi bajya bayishakiramo ubumenyi. Uyu ni umuhungu wa Salomo witwaga Rehobowamu amaze kwima ingoma. Mu bigaragara, yirengagije ikintu gikomeye mu buyobozi ( Leadership) bwe aricyo cyo kwiyegereza imitima y’abo ayoboye, kandi nyamara abasaza bafite inararibonye bari bamugiriye inama nziza yanga kuyumvira.
Iyo witegereje bamwe mu bayobozi, usanga batekerezako abantu babayoboka kubera inkoni, iterabwoba, igitugu n’ibindi ariko burya si aho ibanga rihishe. Dore aho ibanga rihishe, kandi iyo usomye no mu isezerano rishya usanga aribwo buryo Yesu Kristo Umwami wacu yakoresheje:
“maze umwami Rehobowamu aherako agisha inama abasaza bahakwagwa na se Salomo akiriho, arababaza ati: Murangira nama ki, uko nsubiza abo bantu?” Baramusubiza bati: “ Niwemera kwigira umugaragu w’aba bantu uyu munsi, ukajya ubakorera ukabasubiza amagambo meza, nabo bazakubera abagaragu iteka ryose” ! Abami 12: 6-7
Hari umuntu wajyaga aduha ubuhamya ngo Imana yaramubwiye ngo imuhaye imitima y’abantu! Iri ni ijambo rikomeye. Uzi kugira ingorane ukaba umuyobozi ariko Imana ikakwima imitima y’abantu uyoboye ! Ntibakwiyumvemo, ntibagukunde, ukaba kure y’imitima yabo.
Dore uko Rehobowamu byamugendekeye amaze kwirengagiza ko yagombye mbere nambere kwiyegereza imitima y’abo ayoboye: Bisubiriye mu mahema yabo baramwihorera.
“Maze abisirayeli babonye ko umwami yanze kubumvira, basubiza umwami bati : Duhuriye he na Dawidi? Kandi rero nta no kuragwa dufite kuri mwene Yesayi, nimusubire mu mahema yanyu, yemwe Bisirayeli. None Dawidi urimenyere ibyawe n’umuryango wawe.” Nuko Abisirayeli basubira mungo zabo. 1 Abami 12: 16
Buriya abantu benshi n’abayobozi ku nzego zitandukanye, bamwe bayobora ingo zabo, abandi bayobora abakozi bo mu ngo , abandi bayobora amakorari, amashyirahamwe, amakoperative, inzego za leta zitandukanye, ariko mumenye neza ko nta rindi banga uretse guca bugufi kandi ugashaka uko wabona imitima y’abantu uyoboye.
Uzabigerageze wenda no ku mukozi wo mu rugo rwawe, urebe ukuntu azagukorera neza, agafata ibintu byose nk’aho ariwe bireba, uzabigerageze kubantu bakwubakira inzu, urebe umusaruro uzavamo. Buriya iyo inkoni zirisha, ibipfa bitandukanye kure cyane n’ibyo igitsure cyawe , ibitutsi, kuvuga nabi bikiza, cyane ko turi n’abakristo, turi abo yaremye ituremeye imirimo myiza yose muri Kristo Yesu .
Ibihe byiza kandi Imana ibasobanurire uko mwakwitwara ku myanya y’ubuyobozi ubwo aribwo bwose mufite.
Baramusubiza bati: “ Niwemera kwigira umugaragu w’aba bantu uyu munsi, ukajya ubakorera ukabasubiza amagambo meza, nabo bazakubera abagaragu iteka ryose” ! Abami 12: 6-7
Alice


text:
Kuba mu Rwanda hari amatorero n’amadini afata gushyingirana hagati yayo nk’umuziro bivuze ko niba umukobwa/umusore runaka yakundanye n’abo mu idini ritandukanye n’iryabo iyo bageze igihe cyo gusezerana mu rusengero bahura n’amananiza.
IGIHE yaganiriye n’ibyiciro bitandukanye birimo abangiwe gusezerana n’abagiye gusezeranira mu yandi madini bagacibwa mu matorero yabo.
“Nangiwe gusezerana n’umukobwa twakundanye, bambwira ko ari ikizira”
Umwe mu baganiriye na IGIHE, ni umugabo uvuga ko yakundanye n’umukobwa wo mu rindi dini ritandukanye n’iryo yasengeragamo.
Ati “Umukobwa na we yari akijijwe ariko tudasengera mu idini rimwe. Umushumba wanjye yarambwiye ngo uwo mukobwa ni ikizira ntibadusezeranya. Kubera ko nari umuririmbyi mu rusengero, bambwiye ko nindamuka ngiye gusezeranira aho umukunzi wanjye asengera bazanshyira inyuma y’itorero(bazanca) ndatinya. Byarangiye twishyingiye.”
Undi ati “Umugabo wanjye yari uwo mu rindi dini rya gikirisitu, yanga kuza mu ryanjye ngo abe ariho dusezeranira. Byabaye ngombwa ko dusezeranira mu idini rye bituma aho nasengeraga bangira igicibwa.”
Icyo abanyamadini babivugaho
Umuvugizi wungirije w’Itorero rya ADEPR, Bishop Tom Rwagasana yavuze ko batanga gushyingirana n’andi matorero.
Yagize ati « Ntitwanga gushyingirana n’andi matorero ya gikirisitu. Iyo abashaka gushyingirwa bafite ubuhamya bwiza nta kabuza turabashyingira. Iyo umukobwa cyangwa umusore bacu bashaka kujya gushyingirirwa mu rindi torero na bwo ntitubyanga, baragenda bagashyingirwa, babishaka bakazagaruka bagakomeza imirimo bakoraga mu Itorero nta kibazo. »
Musenyeri Birindabagabo Alexis, uyobora Diyoseze ya Gahini mu itorero Anglican, akaba n’umuyobozi w’Umuryango ‘Peace Plan’ uhuriwemo n’amadini n’amatorero atandukanye, yatangarije IGIHE ko abagifite imyumvire yo kwanga gusezeranya abo badahuje imyemerere bakwiye kwisubiraho.
Yagize ati «Abayobozi b’amadini n’amatorero duhurira mu miryango itandukanye ya gikirisitu. Sinakwanga ko umukirisitu nyoboye ajya gusezeranira mu rindi torero.Nta n’uwo nakwanga gusezeranya. Hari abajyaga bita abandi ibizira bakumva ko aribo bazajya mu ijuru bonyine bagaha abandi akato, ariko ubu ubona ko bigenda bigabanuka, bagenda basobanukirwa ko Yesu Kristo watubambiwe ari umwe. »
Akomeza avuga ko kubuza umuntu gusezeranira mu idini rya gikirisitu ahisemo ari ukumubuza uburenganzira bwe, ibi ngo abakibitsimbarayeho bakwiye kubireka.


text:
Iyo usaba akazi, ugomba kohereza ibarwaiherekejwe n’umwirondoro. Iyo barwa ni urupapuro rwohererezwa umukoresha ruvuga umwanya usabaho akazi n’ímpamvu wumva ako kazi ari wowe ugakwiriye.
Kuki dukenere ibaruwa
Ibaruwa yawe niyo ikumenyekanisha ku mukoresha ikavuga muri make ubumenyi ufite buri ingirakamaro ku kazi urimo usaba.
Uko wandika ibaruwa
Andika ibarwa igendeye ku kazi urimo usaba náhantu ugasaba (company)
Garagaza ubumenyi bwihariye n’uburambe ufite butuma uba ari wowe ukwiriye ako kazi.
Bivuge muri make (ibika bitatu cyangwa bine bitarenze paji).
Uko ibaruwa yoherezwa
Ohereza ibaruwa yawe iherekejwe n’umwirondoro ukoresheje iposita cyangwa fax: shyira ibaruwa yawe hejuru y’umwirondoro.
Wonderful article, thanks for putting this together! This is obviously one great post. Thanks for the valuable information and insights you have so provided here.
linkedin profile tips


text:
lun.
28
févr.
2011
ISOMO RYA MBERE
Mwene Siraki (Sir 17,24-29)
24Abicuza, Uhoraho abaha kwisubiraho kandi agatera inkunga abagishidikanya.25Garukira Uhoraho wange ibyaha, iyambaze uruhanga rwe ureke kumucumuraho. 26Garukira Umusumbabyose wiyame ubuhemu, kandi wamaganire kure igiterashozi cyose. 27Mu by’ukuri se hari uwasingiriza Uhoraho ikuzimu, mu kigwi cy’abazima batamusenga? 28Uwapfuye hari uwo yashobora kurata kandi aba atakiriho? Ufite amagara n’ubugingo ni we usingiza Uhoraho. 29Urukundo rw’Uhoraho ni rwinshi, kandi impuhwe agirira abamugarukira ntizigira ingano.
ZABURI (Zab 32 (31), 1-2, 5, 6, 7)
Inyik/ Nitwizihirwe, tunezezwe n’Uhoraho, kuko yatugiriye imbabazi.
Hahirwa umuntu wababariwe igicumuro cye,
icyaha yakoze,kikarenzwa amaso!
Hahirwa umuntu Uhoraho adahamya icyaha yakoze,
n’umutima we ntugire uburiganya.
Ni bwo rero nkwirezeho icyaha cyanjye,
sinazinzika amafuti yanJye.
Naravuze nti «Ngiye kubwira Uhoraho ibicumuro byanjye»,
maze nawe untura umutwaro w’ibyaha byanjye.
Ni ko ugenzereza umuyoboke wese ukwiyambaje,
Igihe cyose aje akugana.
N’aho amazi y’umuwuzure yasendera,
Nta bwo ateze kumugeraho.
Ni wowe bwugamo bwanjye, ukandinda amakuba,
ugatuma mpanika indirimbo z’abarokowe.
IBANGONDIRIMBO RIBANZIRIZA IVANJILI (2 Kor 8,9)
Alleluya Alleluya.
Yezu Kristu ni We mukire wemeye kwigira umukene,
kugira ngo adukunguharishe ubukene bwe.
Alleluya
IVANJlLI
Mariko (Mk 10, 17-27)
Muri icyo gihe, 17Yezu agihaguruka aho, umuntu aza yiruka amupfukama imbere, aramubaza ati«Mwigisha mwiza, nkore iki kugira ngo nzabone ubugingo bw’iteka ho umurage?» 18Yezu aramubwira ati «Kuki unyita mwiza? Nta mwiza ubaho, keretse Imana yonyine. 19Uzi amategeko: ntuzice, ntuzasambane, ntuzibe, ntuzahamye ibinyoma, ntuzagirire abandi nabi, urajye wubaha so na nyoko.»20Uwo muntu aramusubiza ati«Mwigisha, ibyo byose nabikurikije kuva mu buto bwanjye.» 21Yezu aramwitegereza yumva amukunze; aramubwira ati «Ubuze ikintu kimwe gusa: genda ugurishe ibyo utunze ubihe abakene, uzagira ubukire mu ijuru, hanyuma uze unkurikire.»22We ariko abyumvise arasuherwa, agenda ababaye kuko yari atunze ibintu byinshi.
23Nuko Yezu araranganya amaso, abwira abigishwa be ati: «Mbega ukuntu kuzinjira mu Ngoma y’Imana biruhije ku bakungu!» 24Abigishwa be batangazwa n’ayo magambo; Yezu ariko abibasubiriramo ati«Bana banjye, mbega ukuntu biruhije kwinjira mu Ngorna y’Imana! 25Byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’Imana!» 26Abigishwa barushaho gutangara, barabazanya bati «Ubwo se ni nde ushobora kurokoka?» 27Yezu arabitegereza maze arababwira ati «Ku bantu ntibishoboka, arlko ku Mana birashoboka kuko nta kinanira Imana.»


text:
Rwanda | Huye: imirengeigerakuriitanuyarangijekubarura
Kuba hariimirengeigerakuriitanuyo mu Karere ka Huyeyamazekurangizakubarura, bigaragazwa na raporo y’ibarurayagejejwekumuyoboziw’igikorwacy’ibaruramu Ntara y’amajyepfoejokuwamberetarikiya More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...


text:
Mu kiganiro IGIHE yagiranye n’abayobozi b’amashyirahamwe y’abatinganyi yo mu Mujyi wa Kigali ubwo bari mu mahugurwa y’iminsi ibiri bagaragariza abanyamakuru imibereho yabo n’ingorane bahura nazo, batangaje ko bahisemo guhindura izina ry’abatinganyi bakitwa “abasangirangendo” kuko ari izina ribahesha agaciro kandi rinagaragaza ko hari byinshi bahuriyeho.
Bamwe muri aba babana bahuje ibitsina barimo n’abakobwa, bemeza ko badashaka kongera kwitwa abatinganyi ngo cyane cyane ko ari zina nyandagazi ribasebya cyane.
Uwitwa Germain yagize ati “ Abatinganyi rwose ni ijambo rirasebanya kandi n’izina nyandagazi ku buryo tuba twumva nta wakwita undi atyo , bitewe n’uko umuntu aba yumva ko gutingana ari ugufata nk’ipiki ukayikubita undi.”
Uwiragiye Jean de Dieu uhagarariye ishyirahamwe ry’ababana bahuje ibitsina bagera kuri 60 ryitwa Amahoro Human Respect na we yemeza ko bahisemo kwanga kwita abatinganyi kuko ari izina risebanya ndetse ririmo ikinyabupfura gike.
Yagize ati “ Ntabwo dukwiye kwitwa gutyo kuko umutinganyi biva ku nshinga gutingana bivuga kuryamana n’undi muhuje igitsina mu gihe muri twe harimo n’abakundana bahuje ibitsina ariko badashobora no kuryamana kubera kamere yabo.”
Umukobwa witwa Kenny wemeza ko ari umugabo we yagize ati “ Ahubwo mwe nk’abanyamakuru rwose mugende mushishikariza abanyarwanda kudakoresha ijambo abatinganyi nk’uko batagikoresha andi mazina yahabwagwa abafite ubumuga cyane cyane ko bayaretse kuko basanze yarabahaga akato.”
Gusa nubwo aba baturage babana bahuje ibitsina bafashe umwanzuro wo kwanga kwitwa abatinganyi bagahitamo kitwa abasangirangendo, ubusanzwe uyu muco ntiwemewe n’amategeko y’u Rwanda, ku buryo ari imwe mu mpamvu ituma benshi muri bo bakunze gukorera mu bwiru.


text:
Isi yuzuyemo ibintu byinshi biteye ubwoba nubwo abizera Imana bakomeza kwiringira Imana n’imbaraga zayo kuko ariyo buhungiro bw’abayiringira. Rimwe na rimwe abantu bibaza impamvu ibyago n’amakuba bibabaho kandi Imana ihari ikabireka bikabageraho. Umuntu ashobora gutekereza ko Imana yamuretse ariko si ko biba bimeze kuko Imana itajya itererana abantu bayo.
Ibyababaza umuntu ni byinshi nubwo, ushobora kuba wahura n’uburwayi bukomeye bukakubabaza cyane, kwirukanwa ku kazi, kuvugwa nabi, gupfusha, ubukene n’ibindi, igihe uri mu bihe nk’ibi wumva bitakagombye kukubaho bishobora kugutera kumva ushinja Imana mu mutima wawe ko yakuretse ndetse ikanakwibagirwa kuko uba wumva bitumvikana ukuntu Imana yareka ibintu bibi nk’ibyo bikaba kandi ifite ubushobozi bwo kubihagarika ntibibeho.
Dufashe urugero, umubyeyi ashobora kubabazwa nuko yapfushije umwana we, bigatuma yibaza impamvu Imana yemeye ko uwo mwana apfa ariko ku mana urupfu rw’uwo mwana nta gihombo Imana ibibonamo kuko niyo iba yaramuhaye ubuzima kandi iba ifite ubushobozi bwo kongera kumuremera ubuzima bushya, birumvikana ko budashobora kuburira kufite ubushobozi bwo kuburema nanone.
Ahubwo ushobora kwibaza agahinda kubabuze uwabo, akenshi usanga mu gihe cy’agahinda kacu, Imana itabura kugaragaza imbaraga zayo, nicyo gihe cyiza ibasha kuduhumuriza, kutwitaho no kuduhaza urukundo rwayo imbere y’ikibazo cyabayeho. Imana ibasha guhagararana n’abashavura bitiriwe izina ryayo.
Ikindi hari igihe Imana iba ishaka kugira ngo abari baribagiwe ko ibintu bibi bibaho bongere kubyibuka bayigarukire, niba ari ugupfusha abandi bibuke ko ubu buzima bw’umubiri buzarangira igihe icyari cyo cyose maze babashe gutegura iherezo ryabo.
Ibyago n’amakuba ndetse n’ibigeragezo umuntu abinyuzwamo no kugira ngo bimwigishe kandi abashe gukomera ku Mana no guhamya imbaraga zayo kuko ntishobora kugutererana igihe wageze muri byo bihe bikomeye. Niba wari mu bihe bikugoye ntiwihebe kuko Imana itakuretse cyangwa ngo igutere umugongo ahubwo iragira ngo uzavanemo amashimwe akomeye.


text:
Bibiliya ni igitabo gikomeye kuko ariyo ikubiyemo ubuzima n’ubugingo bw’umukristo nyawe, niyo tegeko nshinga ry’ubwami bw’abizera Imana kuko ari ijambo ryayo. Muri Bibiliya niho ubasha kubonera ubwiza n’icyubahiro cy’Imana, niyo mpamvu uwizera Imana mu by’ukuri akwiye gusoma ijambo ryayo kandi akarigenderamo kuko ni ryo ribasha kuba itabaza mu rugendo rujya mu ijuru.
Umwami Salomo yaranditse aravuga ati” Icyubahisha Imana ni uko ikinga ibintu,Ariko abami bo bubahishwa no kubigenzura.”Imigani 25:2. Icyubahiro cy’Imana kibereye mu ijambo ryayo kuko ari naryo ikoresha mu kurema no gutegeka ibintu byose, nta handi cyagaragarira atari mu ijambo ryayo kandi umwizera nyakuri kuko aba yaramaze kuba umutambyi aba ashobora kubona ubwiza bw’Imana igihe cyose agize umwete wo kubushakashaka. Ijambo ry’Imana ni ubutunzi butagera akagero, bukwiye gushakishwa kurusha uko umuntu acukura ashaka izahabu n’ibyigiciro kinshi biba mu butaka kure.
Igihe wiga Bibiliya ubishyizeho umuhate n’umutima, uzasanga Imana itegura ibintu byiza bigufasha gusobanukirwa kuko ariyo ikuyobora kuri buri ngingo.
Ijambo ry’Imana nibwo butunzi bukomeye umuntu wese yagaharaniye gushaka, rirusha agaciro ifeza n’izahabu dore ko byo kubigeraho bisaba ikiguzi gikomeye cyo gucukura mu butaka ariko ijambo ry’Imana risaba gusa kwegera Imana ukayisaba ubwenge bwo kumenya ijambo ryayo buri munsi kandi muri ryo ugasangamo ubuzima n’imibereho mishya iyobowe n’Imana.


text:
"Nzi neza ko Yesu yasezeranye kuzagaruka umunsi umwe kandi ibyo binkomeza kuri buri kintu cyose mpurara nacyo muri ubu buzima. Ariko se ko atinze? Uko bigaragara isi ntiteze kuba nziza nkurikije uko nyibona, ese nibyo?"
Isi ntiteze kuba nziza, nubwo ibi bishobora kudutungura. Igihe cyose Imana idafite umwanya wa mbere mu buzima bwacu bwa buri munsi, Umwanzi niwe uba awufite. Niba bimeze bityo rero, ibi bizakomeza kwiyongera cyane. Yesu yaravuze ngo, uko imperuka irushaho kwegera, "Muzumva iby’intambara n’ impuha z’intambara" -Matayo 24:6.
Ubundi ikibazo ni ikihe? Ikibazo si ukubura kw’amategeko, kuko dufite amategeko menshi cyane kugeza ubu. Si n’ uko abantu bashaka kwirema ibice n’ amacakubiri, kuko twumva za raporo nyinshi zigaragaza uburyo abantu bose n’ ibihugu bishaka amahoro n’ umutekano. Ibihumbi by’ imiryango myinshi ivuga ko iharanira amahoro ntagihembo. Uko ibi byaba bifite akamaro kose, nuko byafasha kose; n’ ubundi ntibigera ku ntego kuko ntibigera ku muzi n’ ipfundo by’ ikibazo.
Ikibazo nyirizina, Bibiliya ivuga kiri muri twe; mu mitima yacu no mu bwenge bwacu. Mu kimbo cyo kwita kuri bagenzi bacu ngo tube ari bo dushyira imbere, ahubwo twirebaho mbere na mbere. Bityo rero niba buri wese ari uko ameze, byanze bikunze bizatera amakimbirane. Yesu abivuga muri ubu buryo ; "kuko mu mitima y’ abantu havamo imigambi mibi, guheheta no gusambana, kwiba no kwica, kwifuza kubi no kugira nabi, uburiganya n’ iby’isoni nke, ijisho ribi n’ ibitutsi, ubwibone n’ ubupfu. Ibyo bibi byose biva mu muntu ni byo bimuhumanya" - Mariko 7:21-22.
Gusa nagira ngo mbabwire iki kintu kandi cy’ukuri, Si uko bizahora; umunsi umwe Yesu azaza. Ibibi byose n’icyaha bizatsembwa burundu. Ariko kuki atinze? Impamvu imwe rukumbi, ni ukugira ngo aduhe amahirwe ahagije yo ku mugarukira no kugira ngo twihane. Hari icyo Bibiliya ibivugaho, "Umwami Imana ntitinza isezerano ryayo, nk’ uko bamwe batekereza yuko iritinza. Ahubwo itwihanganira idashaka ko hagira n’ umwe urimbuka, ahubwo ishaka ko bose bihana" - 2 petero 3:9.
Ese wizeye Yesu? Fungura umutima wawe wihane umaramaje, kandi we kuninira ijwi rye rirarika umutima wawe muri aka kanya. Wiyegurire imbaraga ye ihindura. Tangira uyu munsi.


text:
Senateri Mucyo yitabye Imana azize urupfu rutunguranye mu gitondo cyo kuri uyu wa mbere.
Perezida wa Sena yatangarije Kigali Today ko mu gitondo Senateri Mucyo yari muzima kuko yagiye ku kazi nk’ibisanzwe.
Gusa ngo ageze ku kazi yagize impanuka aragwa nyuma yo gutsikira ari na byo byamuviriyemo urupfu.
Yagize ati “Mu gitondo nk’uko bisanzwe yaje hano ku kazi, ariko aza kwikubita hasi atsikiye ku ibaraza azamuka duhita tumujyana kwa muganga.
Twagezeyo abaganga biteguye kumwakira nanjye nari mpari, bakora ibishoboka byose ariko byari byarangiye”
Benshi mu basenateri bakoranaga na Nyakwigendera Senateri Mucyo ntibashatse kugira icyo bavuga ku rupfu rwe kuko benshi wabonaga batarakira inkuru y’urupfu rwe.
Senateri Karangwa Chrysologue yatangarije Kigali Today ko Senateri Mucyo agiye hakiri kare.
Ati “Yari umugabo w’intangarugero, araducitse nta kindi nababwira ni ukubyihanganira ntakundi”.
Perezida wa Sena Bernard Makuza ni umwe mu bakoranye cyane na Senateri Mucyo Jean de Dieu, kuko banakoranye muri guverinoma Senateri Mucyo ari Minisitiri w’ubutabera, mu gihe Makuza Bernard yari Minisitiri w’intebe.
Avuga ko Mucyo yari umugabo witangiraga akazi cyane ku buryo kumubura ari igihombo gikomeye ku Rwanda.
Ati “Mubyukuri adusizemo icyuho kuko ni umubyeyi ufite abana, afite urugo, ariko ni n’umuntu witangiye igihugu mu mirimo myinshi yakoze.
Mu mirimo yose wabonaga ari umuntu utijana ukora akazi n’ubwitange bwinshi akamenya kubahiriza igihe kandi agakora ibishoboka ngo umurimo we utungane.
Ni akababaro ku gihugu, tubuze umuntu ufite ubwitange buzwi ku rwego rw’igihugu”.
Yakomeje agira ati “Yagiraga ibitekerezo byiza byubaka kandi ugasanga ari umuntu unezerewe ashaka ko n’abandi banezerwa.
Yakoranaga n’ abantu yumva ko hatabaho uwagira ikimubuza gutunganya neza umurimo we”
Mucyo Jean de Dieu yamenyekanye cyane muri politiki yo mu Rwanda nyuma ya Jenoside yakorewe Abatutsi mu 1994.
Yashinzwe imirimo ikomeye muri guverinoma irimo kuba Minisitiri w’Ubutabera, kuba Umushinjacyaha Mukuru wa Repubulika ndetse n’ Umunyamabanga Nshingwabikorwa wa Komisiyo y’Igihugu ishinzwe kurwanya Jenoside (CNLG).
Yanabaye umuyobozi w’akanama kari gashinzwe gucukumbura uruhare rwa Leta y’Ubufaransa muri Jenoside yakorewe Abatutsi mu 1994, akaba yitabye Imana afite imyaka 55.
Ibitekerezo ( 24 )
Ubwo mperuka mu rwanda nabajije abakozi kuri reception ese mucyo arahari nari mbizi ko ahari,ntambwo kwari kumutesha agaciro ko kumuhamagara gutyo nashyakaga kotwavugana,ndi umuntu wo mu muryango we ninayo mpamvu naje mvuga mucyo aho kuvuga monsieur.... Mais bon banze ko tubonana nasubiye mu mahanga ntamubonye none inkuru mbonye pfff il faut je le digere mais c’est la vie natwe nirwo rugendo niyiruhukire amahoro
Imana imwakire mubayo, yafashije ibihumbi by’Imrungwa kwemera uruhare rwabo muri jenoside, kandi byatanze umusaruro kugihugu.
Wakoreye igihugu nabanyarwanda muri rusange ntituzakwibagirwa
Rip
Mana wumva abanyarwanda wakire mu biganza byawe MUCYO J de Dieu kuko yakoze byinshi byiza ku banyarwanda cyane ko ari zo ntama wari wamuhaye kumenya.
IMANA imenyibiriho n’ibizaza imwakire mubayo
Imana imwakire mubayo yakoreye igihugu byinshi byingirakamaro.ntabwo twakwibagirwa
Imana imwakire mubayo sinshidikanya kuko warimfura yikitegererezo
Imana imwakire mubayo sinshidikanya kuko warimfura yikitegererezo
Umubyeyi wacu Mucyo Imana imwakire mubayo
ntakadashira ngo uwibwira ko ahagaze alitonde atagwa . dutege amaso
IMANA ifite ububasha kuri byose.JdeD MUCYO atuvuyemo ariko ibyo yakoze bizatuma tutamwibagirwa.Gusa ndizera ko azashyikira aheza Nyagasani yateganyirije abakoze ibyiza kuri iy’isi.IMANA imuhe iruhuko ridashira.
Twese twifatanije mu kababaro dutewe na senateri Mucyo,Imana imuhe iruhuko ridashira.


text:
Mu karere ka Rusizi mu murenge wa Gihundwe ku wa 19/02/2015, hafunguwe isomero ry’ibitabo Ku bufatanye na Ministeri y’umuco na siporo mu rwego rwo guteza imbere umuco wo gusoma, ku bw’umwihariko mu cyumweru cyahariwe guteza imbere umuco wo gusoma.
Abayobozi batandukanye bitabiriye iki gikorwa basabye abaturage kugana isomero babyaza umusaruro ibitabo birimo birinda ko ubwenge bubirimo bwaba ipfabusa.
Isomero rizwi ku izina rya RUSIZI YEGO CENTER ryubatswe mukigo cy’urubyiruko rwako karere kizajya gihurirwamo n’ibyiciro by’abantu batandukanye baba abakuru n’abato biganjemo urubyiruko mu rwego rwo kurwanya ubujiji
Bamwe mu baturage bitabiriye gufungura isomero biganjemo urubyiruko bavuga ko bazarikuramo ubumenyi butandukanye burimo kujijuka bamenya indimi zitandukanye , kumenya ubuzima bw’imyororokere yabo kimwe no kwihangira imirimo n’ibindi bityo bibarinde kwishora mubiyobyabwenge n’ibishuko by’ubusambanyi nkuko Kayijuka Emmanue umwe mubakigana yabitangaje.
Umunyamabanga nshingwabikorwa w’akarere ka Rusizi, MUSHINZIMANA Ephrem, yasabye abaturage kwitabira irisomero basoma ibitabo biririmo kugirango amafaranga y’abigiyeho kimwe n’irisomero bitazapfa ubusa
Ibyinshi mubitabo biri muri irisomero biri mundimi z’amahanga nimugihe nyamara bamwe mubarigana batazumva bityo bakaba bifuza ko nibura hajya haboneka n’ibyanditse mururimi bumva neza rw’ikinyarwanda kugirango barusheho gusobanukirwa n’ibyo bifuza kumenya .
Mu kumara impungenge aba baturage, intumwa ya Ministiri wa sport n’umuco, kubwumwihariko ishinzwe urwego rw’igihugu rushinzwe amasomero KARAMBIZI Oleg Olivier, yavuze ko ibyifuzo by’abagana iri somero aribya byashyirwa imbere bityo akaba abasaba kugira uruhare mu kugaragaza ibyo baryifuzaho kugirango bishakishwe
iki kigo cy’urubyiruko cya Rusizi, gikorerwamo imirimo itandukanye ifasha abaturage muburyo bunyuranye harimo kwidagadura, ubuzima n’imyororokere , kurwanya SIDA , kubungabunga ibidukikije ,kwihangira imirimo, ubukoranabushake none hakaba hiyongereyeho n’iryosomero.


text:
Koperative COVAGA yashyikirijwe igihembo cya National Energy Globe Award Rwanda
Koperative COVAGA ikorera mu Karere ka Bugesera, Umurenge wa Gashora kuri uyu wa kane tariki ya 14 Kamena 2012, yashyikirijwe igihembo yatsindiye ku rwego rw’isi cyatanzwe na Energy Globe Foundation, igihembo mu cyiciro cyo kubungabunga amazi, mu mishinga 800 yapiganwe ku rwego rw’isi.
Umushinga wo gukura amarebe mu mazi ukorwa na Koperative COVAGA (Cooperative de Vannerie de Gashora) igizwe n’abagore 63 n’umugabo umwe wagaragaye nk’indashyikirwa mu rwego rwo kubungabunga ibidukikije harwanywa (...)
Koperative COVAGA ikorera mu Karere ka Bugesera, Umurenge wa Gashora kuri uyu wa kane tariki ya 14 Kamena 2012, yashyikirijwe igihembo yatsindiye ku rwego rw’isi cyatanzwe na Energy Globe Foundation, igihembo mu cyiciro cyo kubungabunga amazi, mu mishinga 800 yapiganwe ku rwego rw’isi.
Umushinga wo gukura amarebe mu mazi ukorwa na Koperative COVAGA (Cooperative de Vannerie de Gashora) igizwe n’abagore 63 n’umugabo umwe wagaragaye nk’indashyikirwa mu rwego rwo kubungabunga ibidukikije harwanywa icyatsi cy’amarebe ubusanzwe cyanduza kinanakamya amazi mu biyaga, ndetse uyu mushinga ukaba waranashimiwe kuzamura imibereho myiza y’abagize Koperative n’abaturanyi kuko aya marebe bayabyaza umusaruro bayakoramo ibikoresho by’imitako n’ibikoresho byo mu rugo bijyanye n’umuco nyarwanda.
Mu mwaka w’2010 nibwo uwo mushinga watanzwe ngo ujye mu mapiganwa n’indi mishinga yari iturutse hirya no hino ku isi, amarushanwa akaba yararebaga imishinga yo mu cyiciro cy’ ubutaka (earth), Umuriro (fire), Amazi (water), umwuka (air), n’urubyiruko (youth). Uwo mushinga rero ukaba waratsinze nkuhagarariye igihugu cy’uRwanda mu cyiciro cy’amazi.
Madamu Kornelia Kirchweger intumwa ya Energy Globe Foundation niwe washyikirije abanyamuryango ba Energy Globe Foundation certificat yiswe National Energy Globe Rwanda 2011, akaba yaravuze ko uyu mushinga ari gihamya ko ibisubizo by’ibibazo byose by’umwihariko mu bidukikije bidatangwa n’ikoranabuhanga rihanitse nkuko abanyaburayi babyibeshya. Kuba Koperative COVAGA yarabashije kuvana amarebe mu biyaga ikanagerekaho kuyabyaza umusaruro kikaba ari kimwe mu byereka amahanga aho u Rwanda rugeze mu rwego rwo kwishakira ibisubizo.
Mme Dancilla GAHONGAYIRE uhagarariye COVAGA yatangaje ko kuba bageze ku rugero rwo kumenyekana ku rwego rw’isi bigiye kubongerera imbaraga zo gukora kurushaho ndetse no gushaka amasoko.
Umuyobozi w’Akarere ka Bugesera Bwana Rwagaju Louis wari witabiriye umuhango wo gushyikiriza Koperative COVAGA kiriya gihembo, yasabye abanyamuryango bayo gukora ibihangano byinshi kandi byiza bikozwe mu marebe abizeza ubufatanye bw’Akarere mu gushaka amasoko.Yasabye ababyeyi bagize COVAGA kuba intangarugero n’ababyeyi b’inyangamugayo aho bari hose kandi bagashyira hamwe, bagasangira inyungu ku rwego rumwe, ntihagire abumva ko basumba abandi kugirango Koperative irusheho gukomera kandi inyungu zayo zigere kuri Bose.
Umuyobozi w’Ikigo cy’Igihugu cyo kubungabunga ibidukikije Dr Rose MUKANKOMEJE, witabiriye ibirori byo gushyikiriza COVAGA iki gihembo yongeye kwibutsa ko igihe kigeze ngo abanyarwanda bishakemo ibisubizo by’ibibazo bafite. COVAGA ikaba itanze urugero rwiza mu gutanga ibisubizo.
Koperative COVAGA yatangiye gukora mu mwaka wa 2006. Kubera imirimo y’iyi koperative, ibikorwa by’ubworozi bw’amafi bwari bwarahagaze bikaba byarongeye gusubukurwa.
Kubera urwego imaze kugeraho imenyekana, Koperative COVAGA yagiye ibona abaterankunga batandukanye harimo abo muri Kaminuza imwe yo muri Amerika y’amajyaruguru bamaze kuyubakira amazu yo gukoreramo ibihangano byayo, kuyifasha gutunganya uturima tw’igikoni no gutunganya ahahingwa ibihumyo mu rwego rwo kuzamura imirire yabo. aba baterankunga kandi bamaze kubagezaho ibikoresho bibika imyaka bakoresheje ingufu z’imirasire y’izuba.
Iri shimwe yahawe na Energy Globe Foundation ku rwego rw’isi naryo rikaba riyifungurira imiryango yo kwagura amarembo y’ibihangano byayo.
Kubera imirimo ya koperative COVAGA, ibipimo byafashwe kuri iki kiyaga mu mwaka wa 2010 byagaragaje ko amazi yacyo yiyongereye ndetse n’ibikorwa by’ubworozi bw’amafi bwari bwarahagaze byongeye gusubukurwa.
Mu mwaka wa 2010 u Rwanda rwakiriye inkera yateguwe na energy globe, aho Perezida wa repubulika y’ u Rwanda yahawe igihembo cy’imbaraga ashyira mu kubungabunga ibidukikije no guha umwanya gahunda yo kubungabunga ibidukikije muri gahunda z’iterambere ry’igihugu.
Igihembo Energy Globe World Award for sustainability cyatangijwe mu mwaka w’1999 n’uwitwa Wolfgang Neumann ubu kikaba kimaze kumenyekana nka kimwe mu bihembo bikomeye ku isi. Buri mwaka imishinga yo kubungabunga umutungo kamere n’iyo gukoresha ingufu zisubira (renewable energy) irarushanwa. Intego ni ugushyira ahagaragara imishinga iharanira iterambere rirambye hagamije kwerekana ko ibibazo byinshi is ifite bishamikiye ku bidukikije bishobora kubonerwa ibisubizo bihamye.
Aya marushanwa akorwa mu byiciro (categories) bitanu aribyo : ubutaka (earth), Umuriro (fire), Amazi (water), umwuka (air), n’urubyiruko (youth).
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]